Covid-19: 28 Kes Baharu Melibatkan Pelajar Asrama Di Sabah

KOTA KINABALU: Setelah tiga hari berturut-turut kes positif melibatkan pelajar direkodkan melalui saringan pelajar masuk asrama, keseluruhan kes membabitkan pelajar di Sabah meningkat kepada 28 kes.

Hari ini, 10 lagi kes dikesan melalui saringan pelajar masuk asrama di Sabah. Dua hari sebelum ini, sebanyak 18 kes positif dikesan melalui saringan pelajar masuk asrama direkodkan.

Untuk hari ini, sebanyak 526 kes positif baharu Covid-19 dilaporkan di Sabah.

Menteri Kerajaan Tempatan dan Perumahan, Datuk Seri Masidi Manjun berkata, peningkatan kes hari ini disumbangkan oleh saringan besar-besaran yang giat dijalankan oleh Pertubuhan Keselamatan Sosial (Perkeso) di kilang-kilang di Pantai Timur Sabah.

Untuk hari ini, Ladang Baturong, Kunak merekodkan 73 kes positif, Ladang GNG Kinabatangan (15), Ladang Matamba Lahad Datu (20) dan Ladang dan Kilang Segamaha , Kinabatangan (43).

Masidi berkata, daripada 526 kes baharu hari ini, Tawau kekal mencatatkan kes tertinggi dengan 83 kes, diikuti Sandakan (77), Lahad Datu (54), Kota Kinabalu (46), Penampang (28), Kunak (24), Papar (22), Kudat (21), Pitas (21), Tuaran (19), Keningau (15), Kinabatangan (15), Kalabakan (15), Kota Belud (13), Beaufort (13), Putatan (12), Kota Marudu (10), Tambunan (10), Beluran (7), Ranau (6), Tenom (5), Semporna (4), Nabawan (3), Tongod (2) dan Sipitang (1).

Hari ini Beluran bertukar dari zon jingga kepada zon merah sementara, Kuala Penyu bertukar dari zon jingga kepada zon kuning.

Dengan itu, hanya empat daerah di Sabah tidak berada dalam zon merah iaitu Nabawan (zon jingga) dan tiga di zon kuning iaitu Tongod, Telupid dan Kuala Penyu.

Masidi berkata, daripada 526 kes positif itu, sebanyak 364 kes atau 69.2 peratus dari saringan kontak rapat, saringan bergejala 80 kes, saringan kluster sedia ada 29 kes, saringan komuniti dua kes, saringan pelajar masuk asrama 10 kes dan 41 kes adalah dari lain-lain kategori.

Sementara itu, sebanyak 369 kes pulih dilaporkan, dengan kumulatif kes sebanyak 40,133 kes. Kes kematian di Sabah kekal 302 kes.

Setakat ini, sebanyak 44,602 kes Covid-19 dilaporkan di Sabah dengan 2,849 kes aktif yang sedang menerima rawatan, iaitu 769 orang di hospital dan 2,080 orang di Pusat Kuarantin dan Rawatan Covid-19 (PKRC).

Terdapat 80 orang ditempatkan di Unit Rawatan Rapi (ICU) dan 21 orang memerlukan alat bantuan pernafasan.

Bilangan keseluruhan katil di hospital dan PKRC di Sabah adalah 6,779 katil dan peratus penggunaan adalah 41.9 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Bapa Kandung Adik Perempuan Ini Diminta Tampil Bantu Siasatan

BELURAN: Ibu bapa kandung kepada seorang kanak-kanak perempuan berumur 4 tahun 6 bulan diminta tampil bagi membantu siasatan berhubung kes penyerahan bayi dan urusan penjagaan.

Pelindung Asmad Nasir dari Pejabat Perkhidmatan Kebajikan Am Daerah Beluran berkata kes berkenaan dirujuk kepadanya berikutan aduan yang diterima daripada pengadu Morsidi Juanah, berdasarkan laporan polis dibuat pengadu bertarikh 2 Julai 2019.

Katanya siasatan awal hasil temuduga yang dijalankan, pengadu melaporkan bahawa pada 6 April 2016 seorang kanak-kanak perempuan bernama Nur Aqilah Atisha (tarikh lahir 22 Januari 2015) diserahkan bapa kandung kepada pengadu.

Bapa kandung kanak-kanak itu berjanji akan mengurus segala dokumen seperti sijil lahir kanak-kanak terbabit tetapi sehingga sekarang ibu bapa kanak-kanak itu tidak muncul.

Pengadu dan isteri cuba menghubungi ibu bapa kandung kanak-kanak berkenaan tetapi gagal serta tidak tahu di mana keberadaan mereka, dan sehingga sekarang ibu bapa kanak-kanak itu tidak muncul.

Menurut Asmad, pengadu memaklumkan kanak-kanak itu mengenali pengadu dan isteri sebagai ibu bapa kandungnya.

Sehubungan itu, beliau meminta waris atau sesiapa yang mengenali kanak-kanak berkenaan untuk tampil membantu siasatan.

Untuk sebarang maklumat, boleh menghubungi Asmad di talian 089-518301.


Suspek pembunuhan tidak mohon ikat jamin

CHRISTCHURCH: Suspek pembunuhan beramai-ramai, Brenton Tarrant, 28, tidak membuat sebarang permohonan untuk diikat jamin dan dia ditahan sehingga sesi mahkamah seterusnya dijadual 5 April ini.

Bekas jurulatih kesihatan itu turut melihat ke arah media beberapa kali sepanjang sesi pendengaran yang diadakan secara tertutup atas faktor keselamatan.

Seramai 42 mangsa masih dirawat di hospital, termasuk seorang kanak-kanak berusia empat tahun selepas serangan yang disifatkan terburuk ke atas komuniti Islam di Barat dalam era moden.

Di luar mahkamah yang dikawal ketat anggota polis bersenjata, anak-anak lelaki kepada Daoud Nabi, seorang lelaki Afghanistan berusia 71 tahun menuntut keadilan sewajarnya.

“Ia sangat dahsyat dan tidak boleh dibayangkan,” kata seorang daripada mereka.

Perdana Menteri New Zeland, Jacinda Ardern hari ini berkata, kebanyakan mangsa berasal dari beberapa negara Islam seluruh dunia termasuk Turki, Bangladesh, Indonesia dan Malaysia.

Menurut rangkaian televisyen Al Arabiya milik kerajaan Arab Saudi, seorang rakyat negara itu terbunuh manakala seorang lagi cedera.

Menteri Luar Jordan pula berkata, sekurang-kurangnya dua rakyat negara itu terbunuh dan jurucakap kementerian luar Pakistan, Mohammed Faisal mengesahkan lima rakyat mereka masih hilang.

Ardern menyifatkan pembunuhan itu sebagai satu serangan pengganas dan berkata penyerang berkenaan bukan dalam senarai pemerhatian atau memiliki sebarang rekod jenayah.

“Dia secara sah membeli dua senjata separuh automatik, dua senapang patah dan satu senapang lain.

“Dia memiliki lesen senjata api sejak November 2017 dan mula membeli senjata bulan berikutnya,” katanya.

Siasatan awal mendapati, suspek merancang setiap idea radikal itu dan melakukan persediaan selama dua tahun untuk menghasilkan manifesto pembunuhan.

Dia turut menyiarkan secara langsung pembunuhan setiap mangsa, sebilangan daripada mereka ditembak dari jarak dekat di masjid utama Christchurch. – AFP


Kira-kira RM2.5 bilion untuk baik pulih 587 sekolah daif di Sabah

KOTA KINABALU, 1 April – Menteri Pelajaran dan Inovasi Sabah Datuk Dr Yusof Yacob berkata kira-kira RM2.5 bilion diperlukan untuk membaik pulih 587 sekolah daif di seluruh negeri ini.

Beliau berkata kebanyakan sekolah berkenaan adalah sekolah rendah dan sebahagiannya adalah sekolah menengah dan sebuah sekolah berkenaan memerlukan kos membaik pulih sekurang-kurangnya RM5 juta.

“Kita memandang serius tentang perkara berkenaan dan kita sedang berunding dengan Kerajaan Persekutuan untuk menyediakan peruntukan dan kerajaan negeri juga akan membantu semampu yang boleh.

Oleh itu kita berharap Kerajaan Persekutuan dapat mempertimbangkan dan menyegerakan proses membaik pulih sekolah-sekolah berkenaan,” katanya kepada pemberita selepas melawat Perpustakaan Negeri Sabah Cawangan Tanjung Aru di sini, hari ini.

Dr Yusof  berkata sekolah yang dikategorikan tidak selamat akan diberi keutamaan dan disegerakan proses membaik pulih.

“Kita telah memastikan sebanyak 69 buah sekolah yang tidak selamat dan ia perlu dibaik pulih dengan cepat. Kini kita sedang mencari dana untuk projek membaik pulih berkenaan dan kita berharap ia dapat dilaksanakan sebelum Rancangan Malaysia Ke-12 (RMK12) yang bermula 2021.

“Kita berharap penaiktarafan 518 lagi sekolah dapat dilaksanakan dalam RMK12,” katanya.


Hubungan BERSATU Dan WARISAN: “Kalau Dingin Kita Hangatkan” – Hajiji

KOTA KINABALU: Parti Pribumi Bersatu Malaysia (Bersatu) Sabah yakin dapat menghangatkan jalinan kerjasama parti itu dan kerajaan negeri pimpinan Parti Warisan Sabah (Warisan).

Mengulas mengenai keadaan kedua-dua parti itu, Ketua Badan Pimpinan Negeri (BPN) Bersatu Sabah, Datuk Hajiji Noor berkata usaha untuk merapatkan itu perlu memandangkan mereka berada dalam kerajaan pemerintah hari ini.

“Kalau dingin kita akan hangatkan dan kita akan usahakan untuk merapatkan hubungan kerana kita sama-sama dalam PH dan Warisan pula adalah rakan kepada PH.

“Kita cuba menghangatkan suasana .. jangan jadi dingin,” katanya dalam sidang media di sini hari ini.

Beliau berkata demikian ketika ditanya mengenai hubungan Bersatu Sabah dan Warisan yang dikatakan masih dingin meskipun berada dalam kerajaan hari ini.

Terdahulu beliau bersama barisan pimpinan baharu Bersatu mengadakan Mesyuarat Khas BPN Bersatu Sabah di Kota Kinabalu dan turut dihadiri oleh Timbalan Presiden Bersatu merangkap Menteri Besar Kedah, Datuk Mukhriz Mahathir.

Dalam sidang media yang sama Hajiji turut mengumumkan senarai baharu BPN Sabah yang lengkap termasuk pengerusi zon, exco dan biro.

Beliau yakin Bersatu Sabah sudah lengkap dan kini tiba masa untuk menunaikan tanggungjawab menyusun bahagian-bahagian di Sabah serta menggembangkan keahlian di negeri itu.

Jelas beliau lagi sekarang adalah masa yang sesuai bagi ketua-ketua bahagian Bersatu menambah keahlian kepada yang berminat menyertai ahli parti itu.

Katanya mesyuarat khas itu juga memutuskan bahawa Bersatu Sabah akan memohon kepada Ros bagi menubuhkan sebanyak 501 cawangan dan permohonan itu akan dibuat dalam tempoh seminggu melalui Ibu pejabat Bersatu.

Mengenai sama ada bekas Presiden Harapan Datuk Lajim Ukin akan diberikan portfolio dalam Bersatu, Hajiji memberitahu apa juga keputusan akan diumumkan secara berperingkat.

Dalam perkembangan lain, Hajiji memberitahu satu mesyuarst khas Bersatu akan diadakan pada 20 Julai ini bertujuan meminda perlembagaan parti.

“Apa isi pindaan (dalam mesyuarst itu) saya belum tahu tetapi kita akan ikut aturan dan keputusan pucuk pimpinan,” katanya.


“Cincin Itu Memang Pembawa Nasib Malang – Lelaki Ikat ‘Cincin Sial’ Pada Ekor Ikan

MICHIGAN: Seorang lelaki mengikat cincin perkahwinan yang dianggap pembawa sial pada ekor ikan dan dilepaskan ke tasik sebelum haiwan itu ditangkap kaki pancing, tujuh minggu kemudian.

Ikan spesies steelhead itu ditangkap Joe Penar ketika menyertai pertandingan memancing pada Jumaat lalu seterusnya mencetuskan pelbagai spekulasi, sebelum pemilik asal cincin berkenaan, Kapten Jason Rose tampil menjelaskan keadaan sebenar.

Katanya, dia dan isteri bercerai empat tahun lalu tetapi dia tidak dapat memikirkan cara sesuai untuk memusnahkan cincin berkenaan.

“Saya mahu membuangnya, tetapi tidak mahu sekadar mencampaknya ke dasar tasik atau memajaknya.

“Lagipun saya yakin cincin itu membawa sial. Bekas isteri tidak pernah menyokong hobi memancing saya. Sejak membuangnya, kehidupan saya semakin baik. ,” katanya kepada Chicago Sun Times.

Susulan itu, USA Today melaporkan, pada 4 Mei lalu, Rose mengikat cincin diperbuat daripada perak itu pada ekor ikan sebelum dilepaskan ke tasik berhampiran Whitehall, Michigan.

Ikan malang itu bagaimanapun ditangkap semula tujuh minggu kemudian oleh Penar yang menaiki bot kawannya Jim Nelligan.

Kini nasib malang cincin itu mungkin ‘berpindah’ kepada pemilik bot berkenaan.

“Cincin itu memang pembawa nasib malang. Sejak ia berada di atas bot saya, enjin mengalami pelbagai masalah,” katanya dipetik Fox News. – Agensi


Bintang TikTok Ditemui Mati

New Delhi: Bintang TikTok India, Siya Kakkar ditemui mati kerana dipercayai membunuh diri, lapor media India.

Insiden itu selepas aktor Bollywood Sushant Singh Rajput membunuh diri, beberapa minggu lalu.

Berita mengenai kematian Kakkar yang berusia 16 tahun itu mengejutkan pengikutnya dengan ramai pengguna Twitter berbincang mengenai masalah mental dalam kalangan remaja.

Sakkar mempunyai lebih 1.1 juta pengikut TikTok sememangnya antara selebriti media sosial terkenal di India.

Dia seorang yang aktif di laman sosial dan sering memuat naik video menari menerusi akaun TikTok.

Pengurusnya melaporkan, remaja itu dalam keadaan baik ketika kali terakhir ditemui petang sebelum kejadian.

Bahkan, Sakkar sempat memuat naik video tariannya pada petang Rabu lalu.

“Apa kesalahan dengan kehidupan muda sehingga dia mengakhiri sedemikian rupa.

“Mari lakukan sesuatu untuk pastikan golongan muda sihat dari segi fizikal dan mental,” kata pengguna Twitter, CharuPragya.

Menurut Indiatoday, berita kematian Sakkar disahkan pengurusnya yang menguruskan kerjaya remaja itu.

“Saya ada bercakap dengannya malam sebelum kematiannya mengenai projek baharu dan dia kelihatan normal.

“Syarikat saya menguruskan ramai artis dan Siya mempunyai bakat dan peluang cerah,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Daerah Di Sabah Terjejas Banjir

KOTA KINABALU: Lima daerah di Sabah iaitu Kota Belud, Kota Marudu, Penampang, Keningau dan Tuaran dilanda banjir susulan hujan lebat sejak semalam.

Angkatan Pertahanan Awam Malaysia Sabah dalam kenyataan hari ini, berkata bencana itu menjejaskan 41 buah kampung, namun setakat ini hanya dua pusat pemindahan sementara (PPS) beroperasi iaitu di Kota Belud, membabitkan 31 mangsa daripada 16 keluarga.

“Sebanyak 19 Kampung terjejas di Kota Belud iaitu Kampung (Kg) Siasai Tamu, Kg Kota Belud, Kg Bobot, Kg Ejuk, Kg Menunggui, Kg Lebak Engad, Kg Serimbai, Kg Lingkodon, Kg Dongoi, Kg Marajah, Kg Lebak Moyoh, Kg Sadok-Sadok, Kg Gunding, Kg Linau, Kg Karang Benai, Kg Taun Gusi, Kg Tanjung Pasir, Kg Labuan dan Kg Tanjung Wakap,” demikian menurut kenyataan itu.

Beberapa kampung di Penampang, Keningau, Kota Marudu dan Tuaran juga dinaiki air, namun tiada PPS dibuka setakat pagi ini.

“Pemantauan sedang dibuat di kawasan-kawasan panas di daerah berkenaan dan segala maklumat terkini akan disalurkan dari semasa ke semasa,” kata agensi itu.

Sementara itu, Pengarah Jabatan Kerja Raya (JKR) Sabah Datuk Richard Jomiji, ketika dihubungi berkata beberapa jalan raya terjejas dan tidak dapat dilalui akibat tanah runtuh susulan hujan lebat lebih tiga jam semalam.

“Kawasan yang terjejas teruk ialah di KM 41 Jalan Keningau – Kimanis yang mengalami kejadian tanah runtuh pada 6.30 petang semalam.

“Namun syarikat konsesi telah diarah menjalankan kerja-kerja pembersihan malam tadi dan kini jalan itu boleh dilalui oleh semua kenderaan,” katanya. – BERNAMA


Gempa Berpotensi Tsunami, Masyarakat Luwuk, Sulawesi Melihat Air Pantai Surut

SULAWESI: Gempa bumi bermagnitud 6.9 skala richter berlaku di Sulawesi tengah, Indonesia.

Gempa tersebut belaku pada pukul 6.40 petang waktu Indonesia barat.

Badan Meteorologi Klimatologi Dan Geofisika (BMKG) mengeluarkan amaran ancaman tsunami.

“Peringatan Tsunami di Sulawesi Tengah” yang dikeluarkan melalui Twitter @InfoHumasBMKG, Jumaat (12/4/2019).

Pusat gempa berada di kedalaman 10 Kilometer.


22 Pulau Peranginan Di Semporna Selamat Dikunjungi

SEMPORNA: Sebanyak 22 pulau peranginan di sekitar daerah ini dalam keadaan selamat untuk dikunjungi orang ramai dan pelancong luar.

Pegawai Memerintah KD Sri Semporna Kepten Ahmad Nazree Abu Hassan berkata, Tentera Laut Diraja Malaysia (TLDM) dan agensi lain sentiasa mengawal perairan Semporna dan semua pulau-pulau yang dikunjungi pelancong.

“Saya beri jaminan perairan sekitar Semporna adalah amat memuaskan, aman dan terkawal dengan adanya semua agensi termasuk TLDM, Angkatan Tentera Malaysia (ATM), Pasukan Polis Marin (PPM) dan Maritim Malaysia yang membuat kawalan di perairan.

“Kami sentiasa bersiap siaga dan berkawal tanpa henti dalam memastikan tiada pencerobohan daripada pihak luar melalui jalan tidak wartakan memasuki perairan Semporna,” katanya.

Beliau berkata demikian semasa ditemui dalam sambutan Hari Ulang Tahun KD Sri Semporna ke-15, di sini.

Mengulas lanjut, semua agensi yang berkawal di semua pulau-pulau membuat rondaan setiap masa dan gabungan kerjasama ini untuk memastikan Sabah tidak berlaku kebanjiran pendatang tanpa izin (PTI).

Beliau berkata, semua pelancong tidak perlu risau, mereka boleh terus menikmati percutian dengan aman tanpa ragu-ragu kerana TLDM dan semua agensi sentiasa membuat kawalan di sekitar pulau-pulau peranginan di sekitar daerah ini.

“Kami yakin semua cubaan pembolosan akan dapat diatasi termasuklah sekiranya terdapat pihak yang cuba membuat perkara-perkara yang tidak baik di dalam perairan Semporna,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Rampas 584 Biji Telur Penyu Cuba Diseludup Masuk Ke Sandakan

SANDAKAN: Agensi Penguatkuasaan Maritim Malaysia (Maritim Malaysia) merampas sebanyak 584 biji telur penyu dipercayai cuba diseludup masuk dari negara jiran, semalam.

Dalam kejadian lebih kurang 1.30 petang itu, bot tersebut ditahan di posisi 1.3 batu nautika dari barat Pulau Berhala.

Pengarah Zon Maritim Sandakan, Kapten Maritim Zainudin Mohd. Zuki mengesahkan cubaan bot penumpang tersebut berjaya ditumpaskan oleh pihaknya.

“Hasil pemeriksaan lanjut ke atas bot itu kemudian menemukan satu karung berisi 548 biji telur penyu dan 13 karung berisi balat (gamat) dianggarkan seberat 35 kilogram setiap satu.

“Telur berkenaan disyaki cuba diseludup dari negara jiran,” katanya dalam satu kenyataan pagi ini.

Menurut beliau, bot itu dibawa ke jeti maritim Sandakan untuk diserahkan kepada pegawai penyiasat untuk siasatan lanjut.

Katanya, kes disiasat di bawah Enakmen Pelabuhan dan Dermaga Sabah dan Enakmen Pemeliharaan Hidupan Liar 1997.


Operasi Banteras PATI Secara Besar-Besaran Akan Dilaksana – Pesuruhjaya Polis Sabah

KOTA KINABALU: Polis Sabah akan melaksana operasi bersepadu bagi menangani pendatang asing tanpa izin (PATI) di negeri ini selepas jangkitan Covid-19 berjaya dilandaikan.

Pesuruhjaya Polis Sabah, Datuk Hazani Ghazali berkata, susulan insiden terbaru yang ditularkan di media sosial dimana, sekumpulan masyarakat Palauh yang dikatakan berasal dari Semporna yang tinggal di dalam khemah di Sembulan.

Beliau berkata, pihaknya sudah memberi taklimat kepada Ahli Dewan Undangan Negeri (ADUN) terlibat bagi membolehkan mereka mengambil tindakan sejawarnya.

“Selepas jangkitan Covid-19 landai, kita akan menjalankan operasi bagi menangani PATI dan masalah setinggan di Sabah.

“Kita kena pastikan Covid-19 sudah tiada kerana saya takut anggota kita terdedah risiko jangkitan jika menjalankan operasi ketika kes Covid-19 masih berlaku,” katanya semasa ditemui media selepas Majlis Pelancaran Program Imunisasi Covid-19 Kebangsaan peringkat negeri Sabah, hari ini.

Semalam, tular di laman media sosial, sekumpulan masyarakat Bajau Laut atau Palauh dilihat tinggal dalam khemah berhampiran Kampung Sembulan Lama.

Gambar yang tular turut memperlihatkan kanak-kanak kecil tidur dibawah panas terik tanpa sebarang khemah.

Berdasarkan laporan sebuah portal, kebanyakan masyarakat Palauh ini menyatakan mereka datang ke Kota Kinabalu beberapa bulan lepas dari Semporna menggunakan menaiki bas dengan kos RM40 setelah kehilangan pekerjaan.

Bagaimanapun, apabila berada di pusat bandaraya ini mereka bukan mencari pekerjaan sebaliknya ada yang menjadi peminta sedekah. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hotel 4 Bintang Dibina Di Tengah Pusat Bandar Raya Kota Kinabalu

KOTA KINABALU: Bagi merancakkan lagi sektor pelancongan di Sabah, hotel terbaharu bertaraf empat bintang iaitu Hotel Grand Liberty (GL) akan dibina dengan jumlah pelaburan bernilai RM120 juta.

Ketua Menteri Datuk Seri Mohd Shafie Apdal menjadi tetamu kehormat merasmikan pecah tanah hotel berkenaan di Coastal Highway, di sini.

Sambil memuji usaha syarikat swasta Grand Liberty Sdn Bhd, Shafie berkata hotel di tengah pusat bandar itu menyediakan 301 bilik bertaraf empat bintang berkeluasan 200,000 kaki persegi.

“Saya yakin ini adalah satu usaha pihak swasta yang ingin melabur di Sabah untuk meraih peningkatan dalam sektor pelancongan yang ada.

“Ini jelas membuktikan sektor pelancongan di negeri ini adalah sihat dan menggalakkan. Jadi kita memerlukan ruang bilik yang mencukupi dan memastikan ia dapat diurus dengan sebaiknya,” katanya.

Beliau berkata demikian pada sidang media selepas merasmikan majlis pecah tanah hotel itu, di sini.

Dalam ucapannya, Shafie juga menjelaskan bahawa kerajaan hari ini akan memberi penekanan kepada kepentingan sektor pelancongan sebagai salah satu penyumbang pertumbuhan ekonomi di Sabah.

Sehubungan itu, katanya, pelabur luar amat dialu-alukan datang membuat pelaburan dan pada masa sama, memberi keutamaan kepada kemudahan selesa bagi pelancong yang datang.

“Kita menyedari sektor pelancongan subur dan kita perlu sediakan prasarana bagi membantu memudahkan urusan pelabur-pelabur ini asalkan mereka memberikan keselesaan dan harga berpatutan.

“Sudah tentu kerjasama membangunkan eko pelancongan ini akan memberi ruang kepada rakyat Sabah melaksanakan perniagaan dan membuka lebih banyak lagi peluang pekerjaan,” katanya.

Sementara itu, Pengarah Grand Liberty Datuk Tan Kar Leong berkata, idea membina hotel empat bintang itu adalah hasil cetusan semangat Kerajaan Sabah Baharu yang memberi ruang kepada mereka membantu meningkatkan ekonomi negeri ini.

Katanya, seramai 300 rakyat Sabah akan mendapat peluang kerja melalui pembinaan pelbagai kemudahan seperti restoran, gym, kolam mandi berbumbung dan bilik mesyuarat di dalam hotel berkenaan.

“Peluang pekerjaan semua sektor dari peringkat pengurusan hotel sehinggalah peringkat kumpulan sokongan akan diberikan 100 peratus kepada rakyat Sabah.

“Ini sedikit sebanyak akan mengurangkan migrasi rakyat Sabah ke Semenanjung untuk mencari pekerjaan,” katanya.

Pada masa sama, beliau yakin kestabilan ekonomi dan politik di negeri ini akan terus menjadi pemangkin kepada lebih ramai lagi pelabur turut sama melabur dalam masa terdekat ini.

Beliau merakamkan ucapan terima kasih kepada Ketua Menteri dan pimpinan negeri kerana berjaya menarik kehadiran pelancong ke Sabah dengan begitu drastik dalam masa setahun sahaja.

Katanya, sehingga kini, Sabah sudah menjadi pilihan destinasi pelancongan yang bukan sahaja disebabkan memiliki keindahan alam semula jadi dan budaya, bahkan menjadi platform antarabangsa untuk destinasi industri yang lain.

Turut hadir ialah Pembantu Menteri kepada Ketua Menteri Datuk Jimmy Wong dan 200 tetamu lain yang hadir menyaksikan majlis berkenaan.


Janji tinggal janji…

IBU tunggal lima anak yang kisah kesukaran hidupnya pernah dipaparkan NSTP pada Julai lalu, kini berdepan satu lagi masalah apabila rumah didiami mereka di Kampung TB Ward, di Sandakan bakal dirobohkan Selasa ini.

Rosinah Hussin, 34, berkata kediamannya adalah antara rumah setinggan yang sudah dikenal pasti dirobohkan berdasarkan tanda cat merah yang dibuat pihak berkuasa pada 16 Disember lalu.

“Kami cuma ada tiga hari lagi dapat menikmati rumah ini, nanti 1 Januari 2019 rumah ini diroboh sudah. Lepas ini kami mungkin terpaksa tinggal di mana-mana kawasan yang beratap dan yang penting ada pelindung daripada hujan serta panas.

“Kami tiada pilihan sudah. Terpaksalah, kami faham juga itu sudah tugas mereka kerana kami tinggal di tanah setinggan.

“Kakak ada juga merayu agar tidak dirobohkan tetapi rasanya sudah tidak dapat dielakkan lagi,” katanya.

Pada Julai lalu NSTP memaparkan kisah kesukaran hidup dialami wanita itu dan anak-anaknya yang terpaksa makan berkongsi sebiji telur kerana tidak mampu membeli makanan selain tinggal di pondok usang

Selepas kisahnya dipaparkan, Madrasah Darus Sunnah (MADS) Sandakan, tampil membantu keluarga berkenaan membina kediaman baharu yang lebih baik namun rumah itu kini perlu diroboh.

Rosinah berkata, selepas kisah hidupnya disiarkan NSTP, ramai pihak memberikan bantuan kepada mereka termasuk dijanjikan rumah Projek Perumahan Rakyat (PPR) namun belum ada perkembangan lanjut.

“Kami sebenarnya sangat berharap agar dapat diberikan rumah PPRT secepat yang mungkin.

“Kakak susah hati betul sekarang ini. Anak kakak kecil-kecil lagi semua. Kalau kakak saja sendiri dan tiada rumahpun tidak mengapa. Kakak boleh tidur di mana-mana kaki lima. Tapi anak kakak ini, tidak tahu macam manalah lepas ini,” katanya bercerita sambil mengalirkan air mata. – Harian Metro


‘Penumpang Itu Sudah Memohon Maaf’ – Imigresen Sabah Nafi Dakwaan ‘Orang Dalam’ Beri Pelepasan

Pengarah Jabatan Imigresen Malaysia (JIM) Sabah, Datuk Dr Muhamad Sade Mohamad Amin tampil menjelaskan bahawa dakwaan penumpang menggunakan ‘orang dalam’ (Bos Imigresen) untuk mendapatkan pelepasan ke Kuala Lumpur dari Tawau, pada 1 April lalu adalah tidak benar serta tidak berasas.

Beliau berkata, pihaknya sudah menhubungi penumpang terbabit untuk meminta penjelasan.

Penumpang itu memaklumkan, dia hanya menghubungi pegawai Imigresen untuk bertanya mengenai status kebenaran berlepas ke Kuala Lumpur, bukannya menggunakan ‘orang dalam’ seperti yang ditulisnya pada teks dalam gambar yang dimuat naik di Instastory.

“Penumpang itu sudah memohon maaf atas kejadian berkenaan hari ini dan berjanji memadam kenyataan terbabit di media sosial.

“Justeru, JIM Sabah menasihatkan orang ramai supaya berhati-hati membuat kenyataan di media sosial supaya tidak menyebarkan berita palsu mencemarkan imej jabatan kerajaan sebagai perkhidmatan di barisan hadapan sepanjang tempoh PKP,” katanya.

Terdahulu, seorang wanita mendakwa dia menggunakan ‘orang dalam’ iaitu Bos Imigresen yang juga merupakan kawan bapanya untuk mendapatkan perlepasan menaiki pesawat ke Kuala Lumpur.

Tindakannya itu mengundang padah apabila netizen mula mengecamnya kerana menggunakan cara yang salahm, selain melanggar arahan Perintah Kawalan Pergerakan (PKP).


Ibu Tunggal Curi 2 Pek Pati Ayam Dipenjara 2 Bulan

Seorang ibu tunggal dilaporkan mencuri dua pek pati ayam di sebuah pasar raya bersama dengan bayinya berusia satu tahun.

Menurut See Hua Daily, kejadian itu berlaku pada 4 Ogos lalu dan disedari oleh pihak pasar raya selepas mereka memeriksa rakaman video kamera litar tertutup (CCTV) pada keesokan harinya.

Ekoran itu, pihak pasar raya mengambil keputusan untuk membuat laporan polis terhadap suspek. Dua hari kemudian, polis telah menahan suspek di kediamannya.

Selepas mengaku berbuat demikian, suspek menangis dan merayu agar diringankan hukuman kerana dia telah bercerai dan terpaksa menjaga bayinya seorang diri.

Hakim menjatuhkan hukuman penjara sehari dan juga denda RM1,000. Namun tertuduh tidak mampu membayar jumlah denda itu kerana masalah kewangan. Hakim memerintahkan tertuduh dipenjara selama dua bulan.

Difahamkan, dua pek pati ayam yang dicuri dari pasar raya itu bernilai RM183,96. Meskipun jumlah tersebut penting, tetapi tertuduh perlu membayar harga yang lebih tinggi kerana telah melakukan kesalahan mencuri.

Sumber: See Hua Daily, World of Buzz


Kontraktor terlibat pembinaan Pan Borneo diingatkan tidak rosakkan utiliti di sepanjang laluan

KOTA KINABALU, 22 Mei – Kontraktor yang terlibat dalam pembinaan Lebuhraya Pan Borneo diingatkan supaya tidak merosakkan utiliti yang terdapat di sepanjang laluan itu.

Menteri Pembangunan Infrastruktur Sabah Datuk Peter Anthony berkata kontraktor seharusnya merujuk kepada pihak berkaitan agar tidak menimbulkan masalah kepada penduduk sekitar terutamanya bekalan air bersih yang terganggu akibat paip pecah.

“Banyak utiliti melibatkan Jabatan Air rosak sehingga menyebabkan ramai pengguna terutamanya di kawasan Beaufort, Membakut dan Kimanis terjejas teruk,” katanya  pada sidang media, di sini hari ini.

Peter berkata kontraktor yang dilantik perlu berhati-hati dalam melaksanakan sepanjang pakej pembinaan itu dan tindakan akan diambil sekiranya didapati merosakan utiliti kerajaan dibahu jalan, sepanjang jalan atau sekitar jalan berkenaan.

Beliau berkata, pihak kontraktor boleh merujuk kepada jabatan berkaitan bagi mengenalpasti kedudukan utiliti seperti Jabatan Air dan Sabah Elektrik Sdn Bhd (SESB).

“Sekiranya kontraktor ingkar dengan arahan, tindakan memberhentikan mereka serta merta akan diambil kerana yang penting perlu memberikan perkhidmatan terbaik kepada rakyat,” katanya.


(VIDEO) Wanita Buka ‘Santut’ Selepas Penumpang Lain Enggan Beri Tempat Duduk

Adalah sukar untuk mendapatkan tempat duduk di dalam tren ketika berada di waktu puncak.

Walaupun sudah diberi peringatan kepada semua penumpang agar memberi keutamaan kepada golongan wanita hamil, ibu bapa dengan anak kecil, warga emas dan golongan orang kurang upaya (OKU), namun masih ada penumpang yang tidak bertimbang rasa.

Menurut laporan Sputnik News, kira-kira tujuh pengguna yang menggunakan pengangkutan tren Metro di Moscow dan sudah pasti ramai yang tidak berpeluang untuk duduk.

Namun bagi wanita ini, dia sanggup bertindak di luar batasan hanya kerana berang tidak diberikan tempat duduk walaupun dia sudah meminta.

Difahamkan, wanita itu pada awalnya menghampiri seorang lelaki dan meminta diberikan tempat duduk kepadanya. Tetapi lelaki itu enggan berbuat demikian dan bertanya kenapa dia perlu akur dengan permintaan wanita itu.

Wanita berkenaan secara tiba-tiba menanggalkan skirt dan membuka seluar dalamnya lalu menunjukkan kepada lelaki itu kemaluannya dan berkata, “Inilah sebabnya, sebabnya saya seorang wanita.”.

Malangnya lelaki itu tetap tidak berganjak membuatkan dia kecewa dan bersandar di tepi pintu tren dalam keadaan separuh bogel.

Beberapa penumpang di stesen lain terkejut melihat keadaan wanita itu dan enggan menaiki tren tersebut.

Selepas melalui beberapa station, dia memakai semula skirtnya.

Sumber: Sputnik News, World of Buzz


BERSATU Sabah Bersedia Hadapi Pilihan Raya Kilat

TUARAN: PPBM Parti Pribumi Bersatu Malaysia (PPBM) Sabah hari ini mengisytiharkan parti itu bersedia menghadapi pilihan raya kilat susulan ketidaktentuan politik yang berlaku.

Pengerusi negeri Hajiji Noor berkata, PPBM Sabah bersedia untuk menggerakkan jenteranya dan berusaha sebaik mungkin bagi menjamin kemenangan Perikatan Nasional (PN), termasuk sekutunya PBS, PBRS, STAR Sabah, Umno dan MCA.

“Walaupun belum ada pengesahan sama ada pilihan raya akan diadakan dalam masa terdekat atau tidak, PPBM Sabah mesti bersiap sedia bagi menghadapi apa-apa juga cabaran politik, termasuk pilihan raya kilat.

“Saya menggesa semua ketua bahagian di Sabah supaya bersiap sedia untuk menggerakkan jentera kempen terlebih awal.

“Sekiranya pilihan raya kilat diadakan, kita akan bersedia untuk bertindak pantas dan meraih mandat baru daripada rakyat untuk memimpin negara,” katanya dalam satu kenyataan selepas mempengerusikan mesyuarat bahagian Tuaran. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohamaddin Ketapi Sah Jadi Ahli Bersatu

KUALA LUMPUR: Ahli Parlimen Lahad Datu yang juga Ahli Dewan Undangan Negeri (Adun) Segama Datuk Mohamaddin Ketapi hari ini secara rasmi menjadi ahli Bersatu yang baharu.

Setiausaha Agung Bersatu Datuk Seri Hamzah Zainudin berkata, permohonan keahlian Mohamaddin diperaku dan diterima dalam Mesyuarat Khas Majlis Pimpinan Tertinggi Bersatu malam ini yang dipengerusikan Presidennya, Tan Sri Muhyiddin Yassin.

“Bersatu menyambut baik keahlian beliau kerana ia bukan sahaja bakal mengukuhkan lagi kedudukan Kerajaan Negeri Sabah pimpinan Ketua Menteri Datuk Hajiji Noor.

“Malah ia juga akan memberikan manfaat besar kepada pembangunan serta kebajikan rakyat di Parlimen dan Dun (Dewan Undangan Negeri) yang beliau (Mohamaddin) wakili,” kata Hamzah menerusi satu kenyataan malam ini.

Pada 30 Oktober lalu, Mohamaddin mengumumkan keluar Parti Warisan Sabah kerana ingin memberi tumpuan untuk memaju dan membangunkan Parlimen Lahad Datu serta Dun Segama.

Menurutnya lagi, dalam mesyuarat itu, parti itu memutuskan akan mengadakan Persidangan Agung Tahunan (PAT) Bersatu Kelima pada 18 dan 19 Disember ini di Pusat Konvensyen Antarabangsa Putrajaya (PICC), Putrajaya yang bakal dihadiri 1,600 perwakilan seluruh negara secara fizikal.

“Justeru, selamat bersidang diucapkan kepada semua perwakilan Mesyuarat Agung Bahagian di seluruh negara yang akan bermula 26 hingga 28 November ini,” katanya.

Mengenai perkembangan Pilihan Raya Negeri (PRN) Sarawak, Hamzah berkata Bersatu akan mengadakan perbincangan lanjut bersama parti komponen Perikatan Nasional (PN) dan Gabungan Parti Sarawak (GPS) bagi menentukan strategi dan persiapan menghadapi pilihan raya negeri berkenaan pada 18 Disember ini.

Berhubung PRN Melaka yang diadakan 20 November lalu, Hamzah berkata Bersatu beranggapan keputusan pada pilihan raya negeri berkenaan membuktikan PN adalah parti yang mempunyai pengaruh serta sokongan kukuh dalam kalangan pengundi negeri itu.

“Bersatu merakamkan ucapan terima kasih kepada pengundi PRN Melaka yang telah mengundi dan memberi sokongan kepada calon-calon daripada Bersatu dan parti komponen PN yang lain iaitu Pas dan Gerakan.

Sokongan ini adalah manifestasi penerimaan baik rakyat terhadap PN dan parti komponennya. Susulan itu, Bersatu telah mengenal pasti kelemahan semasa PRN Melaka lalu dan akan mengambil langkah penambahbaikan dengan segera,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Jadi PM Untuk Semua, Janji Shafie; Warisan Lebar Sayap Ke Semenanjung

KUALA LUMPUR: Warisan, parti berasal dari Sabah secara rasmi melebarkan sayap ke Semenanjung hari ini dengan presidennya, Shafie Apdal berjanji “akan menjadi Perdana Menteri untuk semua” sekiranya menang PRU15.

Berucap di majlis pelancaran pagi ini, Shafie berkata Warisan memperjuangkan kepentingan pelbagai kaum, dan tidak hanya tertumpu kepada satu-satu bangsa seperti parti yang disertainya sebelum ini.

“Saya amat risau, ke mana hala tuju negara kita. Negara macam mana yang ingin kita turunkan kepada generasi akan datang.

“Sebab itu, kita perlu bermula hari ini, tidak boleh lagi tunggu esok atau minggu depan atau tahun depan. Kita mulakan di sini, di Kuala Lumpur,” katanya.

Bekas Ketua Menteri Sabah itu berkata, sudah tiba masanya melakukan perubahan dalam landskap politik negara dengan menumpukan kesepaduan semua kaum.

Ini kerana, katanya, walaupun negara sudah mengecapi kemerdekaan lebih 60 tahun, isu perkauman masih menjadi perdebatan hangat khususnya oleh parti yang didominasi satu-satu kaum.

“Tanpa Umno, Melayu tidak akan mati. Islam adalah agama Persekutuan dan tidak akan lumpuh kalau tiada PAS dan orang Cina tidak akan mati tanpa DAP,” katanya.

Mengulas lanjut, beliau berkata, ketika Dr Mahathir Mohamad ingin menubuhkan Bersatu, bekas perdana menteri itu ada menawarkannya untuk menyertai parti itu namun beliau terpaksa menolaknya kerana tidak mahu terus terikat dengan parti berasaskan kaum.

“Ketika Bersatu mahu dibentuk, Tun (Mahathir) ada tawarkan saya sertai Bersatu tetapi saya kata Tun… cukuplah untuk parti berasaskan kaum, saya mahu tubuhkan parti pelbagai kaum dengan pasukan saya dan parti itu akan bermula dari Sabah,” katanya. – FMT


PKP Fasa Tiga Berkemungkinan Mampu Menamatkan Covid-19

Perintah Kawalan Pergerakan (PKP) fasa ketiga bermula hari ini adalah waktu kritikal dalam usaha negara menghapuskan wabak Covid-19.

Ketua Pengarah Kesihatan, Datuk Dr Noor Hisham Abdullah berkata, unjuran graf berkaitan kes Covid-19 ketika ini adalah kesinambungan kawalan yang sudah dilaksanakan.

Beliau berkata, negara ini masih dalam fasa pemulihan daripada penularan wabak Covid-19 setakat minggu ke-13.

“Tetapi kita akan terus pantau sebab kes belum berkurangan lagi. JP Morgan sebelum ini jangkakan kita bakal berdepan peningkatan kes mendadak sebanyak 6,300 kes esok.

“Namun setakat jam 12 tengah hari tadi, Malaysia hanya mencatatkan 4,817 kes.

“Esok saya jangkakan jumlah keseluruhan positif Covid-19 adalah kurang daripada 5,000 kes dan ia hasil keberkesanan daripada PKP fasa pertama dan kedua,” katanya.

Beliau berkata demikian dalam sidang media harian Covid-19 di Putrajaya hari ini.

Dr Noor Hisham berkata, kerjasama semua pihak amat diperlukan dalam usaha untuk meratakan lagi graf lengkung kes.

“Ini bukan hanya tanggungjawab oleh Kementerian Kesihatan Malaysia (KKM) sahaja. Jika kita boleh lakukannya, ada kemungkinan kita akan terus mengurangkan kes, bukan hanya meratakan lengkung tapi mungkin menamatkan Covid-19 di negara ini,” katanya.

Sehingga hari ini, hampir separuh daripada 4,817 kes positif Covid-19 yang dilaporkan di negara ini sudah pulih sepenuhnya.

Dr Noor Hisham Abdullah, berkata sebanyak 2,276 kes atau 47.23 peratus dibenarkan discaj daripada hospital, dengan terbaru, 168 kes, hari ini.


24 Jam Ada Matahari, Lelaki Dari Ranau, Sabah Ini Kongsi Moment Puasa Di Negara Tanpa Malam

Berpuasa di perantauan terutama sekali apabila berada di luar negara sudah tentu merupakan satu pengalaman yang tidak dapat dilupakan. Hal ini kerana waktu siang di luar negara lebih panjang malah ditambah pula dengan cuaca yang sejuk. Itulah gambaran pengalaman seorang lelaki bernama Khairul Fuad Junaidi yang sudah 4 tahun menetap di negara yang terletak di garisan Artik iaitu di Longyearbyen, Norway.

Menurut pemuda yang berasal dari Ranau, Sabah ini, dia berpeluang merasai pengalaman menakjubkan iaitu suasana ‘Midnight Sun’ ataupun ‘dunia tanpa malam’ berikutan daripada fenomena matahari tidak terbenam selama 4 hingga 5 bulan.

Menurut Khairul Fuad atau lebih mesra disapa Khai, ‘Midnight Sun’ ini berlaku pada musim panas. Selepas berakhirnya musim panas, barulah malam muncul sepanjang musim sejuk.

Matahari kelihatan 24 jam, puasa 17 jam berpandukan waktu Makkah

Sahur 2 pagi, berbuka jam 8 malam

Musim sejuk -40 darjah celcius, musim panas -5 darjah celcius

Akibat cuaca sejuk, kesuburan tumbuhan dan pokok pun kelihatan terbantut. Walau bagaimanapun, dengan keadaan cuaca yang sangat ekstrem ini tidak menjadi penghalang saya untuk berpuasa.

Rindu juadah berbuka puasa di Malaysia

Sumber : Harian Metro FB Khai F Jun YouTube Khai F Jun


Keputusan Shafie Ketua Menteri Sabah Yang Sah Kekal – Bekas Hakim

KUALA LUMPUR: Tindakan Musa Aman menarik balik rayuannya dalam pertikaian “dua ketua menteri Sabah” di Mahkamah Persekutuan hanya mengukuhkan keputusan Mahkamah Tinggi pada 2018 bahawa pelantikan Shafie Apdal adalah mengikut perlembagaan, kata seorang pesara hakim.

Ini kerana Mahkamah Rayuan tidak mengesahkan keputusan Mahkamah Tinggi dengan merit tetapi hanya membatalkan rayuan Musa, kata Gopal Sri Ram.

“Hasilnya adalah usul tidak percaya tidak diperlukan bagi menentukan sama ada ketua menteri mendapat sokongan majoriti ahli Dewan Undangan Negeri (DUN).

“Ini juga bermaksud, Shafie Apdal sememangnya memiliki majoriti dalam DUN ketika ia dibubarkan,” tambah Sri Ram. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Nafi Kerjasama Dengan PN

KOTA KINABALU: Selepas penafian dibuat Pejuang, parti Warisan tidak menunggu lama bagi menafikan dakwaan bahawa parti tempatan Sabah itu mahu menjalin kerjasama dengan Perikatan Nasional (PN).

Dalam kenyataan parti itu berkata, Warisan menafikan sekeras-kerasnya dakwaan mereka mahu bekerjasama dengan PN seperti dilaporkan dalam sebuah artikel yang diterbitkan oleh Sarawak Report.

“Laporan itu mengelirukan,” kata Presiden Warisan, Mohd Shafie Apdal, dalam kenyataan ringkasnya.

Awal hari ini, Pejuang yang ditunjangi Dr Mahathir Mohamad, membuat penafian keras terhadap kemungkinan menyokong Bersatu, parti yang diketuai bekas perdana menteri itu sebelum pertukaran kerajaan tahun lalu.

Kini, dalam usaha menyelamatkan pentadbiran PN (Mahathir dan sokongan rakan sekutunya, Shafie, mewakili 15 kerusi Parlimen), Muhyiddin didakwa ingin “membeli sokongan” veteran politik, Mahathir, dengan mengikut permintaan bekas pengerusi Bersatu itu. PN didakwa menawarkan Mahathir jawatan sebagai pengerusi Majlis Pemulihan Negara.

Dalam laporan Sarawak Report, Mahathir dikatakan bersetuju akhirnya untuk menyokong kerajaan PN yang semakin terdesak selepas didakwa dilantik mempengerusikan majlis berkenaan.

Sebagai balasan, Pejuang yang baharu diluluskan dan Warisan menyokong PN sebagai kerajaan. – FMT


PRN Sabah: Ambil Serius SOP!

PUTRAJAYA: Norma baharu dan pematuhan prosedur operasi standard (SOP) adalah antara keutamaan dan mesti diambil serius oleh semua pihak pada Pilihan Raya Negeri (PRN) Sabah bulan depan bagi mengelakkan penularan wabak COVID-19.

Timbalan Pengerusi Suruhanjaya Pilihan Raya (SPR), Dr Azmi Sharom, berkata penambahbaikkan terhadap SOP pengendalian pilihan raya dalam situasi COVID-19 akan dilakukan berasaskan keadaan semasa di Sabah yang menyaksikan pilihan raya negeri ke-16 membabitkan 73 kerusi Dewan Undangan Negeri (DUN) dipertandingkan.

Berbekal pengalaman mengendalikan Pilihan Raya Kecil (PRK) Chini, Pahang pada awal Julai dan Slim, Perak pada 29 Ogos sewaktu negara berdepan wabak COVID-19, beliau berkata SPR giat melakukan persiapan bagi mengendalikan pilihan raya mengejut Sabah dengan memastikan protokol kesihatan dan keselamatan bagi proses pilihan raya itu berjalan lancar.

“Di Sabah mungkin berbeza… hari penamaan calon belum tiba lagi dan kita tiada kuasa lagi ketika ini. Apabila kempen bermula, ia akan berbeza berasaskan situasi di Sabah sendiri. Saya harap rakyat sedar bahawa ketika ini paling penting adalah keselamatan orang ramai,” katanya dalam wawancara bersama Bernama di sini.

Azmi berkata aspek terpenting adalah calon, jentera parti serta pengundi mengutamakan keselamatan kesihatan dan kebersihan semasa menunaikan tanggungjawab demokrasi itu.

“Saya ingin tekankan di sini, bagi calon terbabit, SOP yang ada sekarang adalah terhad dari segi bilangan orang yang boleh datang mendengar ceramah, tempat ceramah juga mesti boleh dikawal. Ada pemeriksaan suhu orang ramai, nama dicatatkan bagi memudahkan pengesanan kontak.

“Maksimum 250 orang berasaskan keluasan tempat. Kalau tempat itu kecil bermakna bilangan (yang hadir) juga kecil. Tidak boleh bersalam dan berpeluk dengan orang ramai. Rombongan besar-besaran seperti dulu tidak dibenarkan. Ini adalah norma baharu bagi setiap calon apabila mereka berkempen. Selagi COVID-19 masih ada, kita perlu prihatin,” tegas beliau.

PRN Sabah ditetapkan pada 26 September, manakala hari pencalonan pada 12 September dan pengundian awal pada 22 September dengan sejumlah 1.12 juta pemilih berdaftar layak mengundi.

Bagi melancarkan hari pengundian, Azmi berkata SPR akan mengedar kad pengundi kepada semua pemilih berdaftar, yang antara lain mengandungi maklumat nama pengundi, pusat mengundi, saluran mengundi serta cadangan masa yang digalakkan datang untuk mengundi.

Sambil berharap pengundi dapat menuruti syor masa untuk menunaikan tanggungjawab mereka, beliau berkata tindakan itu akan membantu mengelakkan kesesakan di pusat-pusat mengundi.

“Kita ada pengalaman di PRK Chini dan setakat ini kami bersyukur tidak ada kluster Chini dikesan COVID-19, selepas ini PRK Slim. Banyak penambahbaikan daripada aspek SOP yang dibincangkan bersama Majlis Keselamatan Negara (MKN) dan Kementerian Kesihatan (KKM),” katanya.

Menyentuh SOP bagi PRK Slim yang ditambah baik berbanding PRK Chini, Azmi berkata SPR memberi penekanan kepada kekerapan melakukan sanitasi sebaik pengundi memasuki tempat mengundi sehinggalah keluar dari kawasan mengundi.

Antara SOP berkenaan ialah, pengundi perlu mensanitasi tangan apabila mula memasuki kawasan pusat mengundi, menuju ke bilik mengundi, selepas mencelup jari dalam dakwat dan terakhir sebelum keluar dari bilik mengundi.

“Saya yakin dengan cara ini masa yang digunakan tidak akan melebihi masa biasa yang diambil SPR untuk jalankan PRK ketika tiada COVID-19. Pengalaman di PRK Chini dan PRK Slim akan digunakan di Sabah,” katanya.

Menegaskan bahawa SPR akan memastikan pengendalian pilihan raya mematuhi SOP ditetapkan MKN dan KKM serta disesuaikan mengikut keadaan semasa, Azmi berkata isu kesihatan awam menjadi keutamaan SPR.

“Kalau ada perubahan kita kena lebih tegas lagi, mungkin proses sanitasi dilakukan enam kali, mungkin kena juga pakai sarung tangan… ini adalah SOP kita dan kalau tiada perubahan yang serius, kita akan guna SOP ini di Sabah. Isu kesihatan awam ini sentiasa berubah dan kita harus berkebolehan untuk menyesuaikan dengan keadaan,” katanya.

Bagi mengendalikan PRN Sabah, yang dianggarkan memerlukan peruntukan RM186 juta, seramai 30,540 petugas dilantik untuk mengendalikan proses pilihan raya yang menyediakan 741 buah pusat mengundi dengan 2,540 saluran.

Azmi berkata sebanyak 332 saluran baharu disediakan termasuk saluran khusus buat lebih 12,000 warga emas dan Orang Kurang Upaya (OKU) yang berdaftar dengan Jabatan Kebajikan Masyarakat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Rentung Dalam Kereta Di Jalan Kimanis – Keningau

PAPAR: Seorang dilaporkan rentung dalam kemalangan membabitkan sebuah kenderaan di Kilometer 35 Jalan Kimanis, dekat Papar, hari ini.

Bagaimanapun, identiti mangsa belum diketahui setakat ini.

Pegawai Kanan Pusat Gerakan Operasi (PGO) Jabatan Bomba Dan Penyelamat (JBPM) Sabah, Agustavia Joe Guasi berkata, pihaknya menerima laporan berhubung kejadian itu pada 2.19 petang.

“Menurut laporan, kebakaran membabitkan sebuah kenderaan dan terdapat seorang mangsa dilaporkan rentung didalamnya,” katanya ketika dihubungi, hari ini.

Katanya lagi, menurut ketua operasi kebakaran membabitkan sebuah Proton Wira terbakar 100 peratus.

“Dipercayai kenderaan itu terbabit dalam kemalangan dan terbabas sendiri sebelum masuk ke gaung sedalam kira-kira 1.5 meter.

“Usaha memadamkan kebakaran segera dilakukan dan operasi ditamatkan sepenuhnya pada jam 3.30 petang,” katanya.

Agustavia berkata, maklumat mangsa tidak dapat diperoleh dan mayat mangsa diserahkan kepada polis untuk tindakan lanjut.


Majoriti Majikan Malaysia Mahu Vaksin Diwajibkan

KUALA LUMPUR: Majikan di Malaysia menunjukkan minat yang tinggi untuk mewajibkan vaksin kepada pekerja mereka, demikian menurut hasil kaji selidik terkini Employment Hero.

Kaji selidik yang membabitkan lebih 1,000 majikan dan pekerja Malaysia itu mendapati 70 peratus perniagaan Malaysia akan mewajibkan vaksinasi COVID-19 untuk semua kakitangan mereka.

Peratusan itu jauh lebih tinggi berbanding majikan di United Kingdom (UK) sebanyak 33 peratus, Australia (33 peratus) dan New Zealand (35 peratus).

Sementara itu, sebanyak 76 peratus pekerja di negara ini pula bersetuju untuk menerima vaksin dan hanya tujuh peratus enggan menerimanya.

Employment Hero adalah peneraju khidmat penyelesaian insan, gaji serta manfaat untuk perniagaan kecil dan sederhana.

Walaupun tahap penerimaan vaksin yang tinggi dalam kalangan tenaga kerja Malaysia, ketidakpastian jangka masa pelaksanaannya menyebabkan ramai ragu-ragu untuk kembali ke pejabat dalam masa terdekat.

Ini menyaksikan hanya 29 peratus pekerja Malaysia dan 31 peratus majikan Malaysia yang dijangka akan kembali ke pejabat dalam tempoh enam bulan akan datang.

Justeru, majikan Malaysia mempertimbangkan model kerja jangka panjang jarak jauh atau fleksibel untuk melindungi tenaga kerja mereka dari sekatan dan risiko yang berterusan, kata Employment Hero dalam satu kenyataan.

Sebanyak 32 peratus majikan Malaysia menjangkakan pasukan mereka akan terus bekerja dari jarak jauh atau fleksibel, malah ramai menyatakan mereka akan membenarkan lebih banyak fleksibiliti geografi dan waktu kerja.

Namun, masa depan pekerjaan masih tidak menentu menyebabkan tahap tekanan dalam kalangan pekerja Malaysia (61 peratus) dan majikan Malaysia (58 peratus) meningkat.

Ramai pekerja (47 peratus) berasa tidak selesa untuk membincangkan kesihatan mental dengan pegawai atasan mereka.

Ketua Pegawai Eksekutif dan Pengasas Bersama Employment Hero, Ben Thompson, berkata kesihatan mental berikutan COVID-19 dalam tenaga kerja memerlukan lebih perhatian.

“Tempat kerja adalah persekitaran yang penting untuk membincangkan kesihatan mental, tetapi kerana stigma yang melekat padanya dan ketakutan kehilangan pekerjaan, ramai orang terus menderita dalam diam,” katanya.

Laporan global Employment Hero 2021 mengenai ‘Impak COVID-19 kepada Pemilik Perniagaan dan Pekerja’ berdasarkan analisis lebih 1,000 pekerja dan majikan Malaysia.

Tinjauan dilakukan pada Mac 2021 dan bertujuan untuk lebih memahami kesan yang dihadapi COVID-19 di seluruh dunia dan cabaran unik yang dihadapi oleh pekerja dan majikan dalam enam bulan terakhir. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Redzuan Sahkan Muhyiddin Persembah Surat Peletakan Jawatan Esok

KUALA LUMPUR: Seorang pemimpin Bersatu hari ini mengesahkan Muhyiddin Yassin akan menyerahkan surat peletakan jawatannya kepada Yang di-Pertuan Agong di Istana Negara esok.

Menurut Ahli Majlis Pimpinan Tertinggi Bersatu, Mohd Redzuan Md Yusof, memaklumkan perkara itu kepada Malaysiakini hari ini.

Katanya ahli parlimen Alor Gajah itu, perkara berkenaan dimaklumkan Muhyiddin dalam pertemuan dengan ahli parlimen Bersatu selama kira-kira dua jam sebentar tadi.

“Esok akan ada mesyuarat khas kabinet sebelum Muhyiddin menghadap Agong untuk mempersembahkan surat peletakan jawatan,” katanya.

Kata Mohd Redzuan, Muhyiddin sudah mencuba sebaik mungkin untuk mempertahankan keadaan dan kedukan kerajaan namun ikhtiarnya itu tidak membuahkan hasil.

Menurut menteri tugas-tugas khas itu, peletakan jawatan adalah pilihan terakhir yang ada pada Muhyiddin selepas bilangan ahli parlimen yang menyokongnya menyusut dan tidak mencukupi di Dewan Rakyat.

“Maka ini adalah tindakan yang betul dan terhormat untuk Muhyiddin mengikut perlembagaan, dan terserah keapda Agong sama ada mahu menerima peletakan jawatan tersebut atau tidak,” katanya.

Pun begitu menurut Mohd Redzuan pihak yang bersungguh-sungguh mahu menjatuhkan Muhyiddin dan PN tidak boleh bergembira atau meraikan perkembangan berkenaan buat masa ini.

Katanya berdasarkan maklumat yang diterima blok Bersatu masih memiliki sokongan terbesar berbanding mana-mana kumpulan lain termasuk Pengerusi Pakatan Harapan (PH) Anwar Ibrahim atau pengerusi penaja Parti Pejuang Tanah Air (Pejuang) Dr Mahathir Mohamad.

Umno juga, katanya, tidak mendapat sokongan majoriti dalam kalangan ahli parlimen.

“Maka terserah kepada Agong untuk menggunakan kebijaksanaan baginda bagi membuat keputusan. Kami mengikut perlembagaan, tak boleh membantah.

“Kami katakan kami ada 100 ahli parlimen, terpulang kepada Agong untuk putuskan,” katanya.

Ditanya suasana semasa Muhyiddin mengumumkan rancangannya itu di depan ahli-ahli parlimen Bersatu, Mohd Redzuan berkata, ahli parlimen Pagoh terbabit tidak menunjukkan perasaan sedih.

“Tidak… dia sangat tenang, dia seorang yang berprinsip,” katanya.

Untuk rekod sekiranya peletakan jawatan itu diperkenankan Agong selepas ini, Muhyiddin akan mencatat sejarah sebagai perdana menteri paling singkat di Malaysia setakat ini.

Dia – yang sebelum ini menjadi timbalan presiden Umno sebelum dipecat parti terbabit – dilantik menjadi perdana menteri hasil Langkah Sheraton kira-kira 15 bulan lalu.

Rekod perdana menteri paling singkat sebelum ini dicatatkan Mahathir yang memimpin kerajaan PH selama 22 bulan sebelum dia meletak jawatan pada 23 Feb tahun lalu. – MalaysiaKini

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak OKU Hilang Dikhuatiri Lemas Di Tawau

TAWAU : Seorang kanak-kanak orang kurang upaya (OKU) dikhuatiri lemas di sungai selepas dilaporkan hilang dalam kejadian di Kampung Jawa Lanut di sini pada Ahad.

Mangsa, Muhammad Fakhri Zhafrah Afandi Muhammad Maulidin, 7, disedari hilang kira-kira jam 12 tengah hari sebelum laporan dibuat kepada pihak bomba.

Ketua Balai Bomba dan Penyelamat (BBP) Tawau, Julius John Stephen berkata, pihaknya menerima panggilan berhubung kejadian itu pada jam 4.20 petang.

Katanya, seramai enam anggota dikejar ke lokasi kejadian yang terletak sejauh lima kilometer dari BBP Tawau.

“Menurut ibu mangsa, kanak-kanak terbabit adalah OKU dan hanya disedari hilang pada tengah hari tadi.

“Usaha mencari mangsa telah dilakukan penduduk kampung namun mangsa gagal ditemui. Pasukan bomba tiba di lokasi bertindak mendapatkan maklumat dan seterusnya menjalankan operasi mencari dan menyelamat (SAR) mangsa,” katanya ketika dihubungi Sinar Harian.

Katanya, SAR dilakukan di sekitar kawasan sungai dengan bantuan daripada penduduk kampung berkenaan.

“Operasi pencarian mangsa dilakukan di kawasan permukaan sungai sejauh empat kilometer, namun sehingga kini mangsa belum ditemui lagi. – SINAR


Tidak Kunyah Sampai Hancur, Pearl Bubble Tea Tersangkut Dalam Usus & Terpaksa Jalani Pembedahan

Seorang remaja lelaki berusia 13 tahun di Henan, dikejarkan ke hospital selepas mengadu kesakitan perut yang luar biasa.

Remaja itu diperiksa dan menjalani imbasan x-ray sebelum pihak hospital mendapati ususnya cedera.

Doktor yang mengendali kes itu, Zhang berkata, ketika pembedahan dilakukan, mereka menemui dua bendasing dengan saiz berbeza di dalam usus yang menyebabkan pesakit mengalami sakit perut yang luar biasa.

Selepas selamat menjalani pembedahan, beberapa hari kemudian, pesakit itu mula ‘mengeluarkan’ benda-benda asing yang tersisa di dalam ususnya.

Difahamkan, remaja berkenaan minum minuman ‘bubble tea’ dua kali dalam seminggu sebelum mengalami masalah sakit perut.

Namun dia tidak mengunyah bebola itu sehingga hancur menyebabkan ia tersangkut di dalam usus.

Dr Zhang menjelaskan, bebola itu adalah kanji ubi kayu dan tepung jagung yang tidak dapat dicernakan dengan mudah.

Dia juga tidak menolak kemungkinan ada bahan lain yang dicampurkan dalam bebola itu menyebabkan ia sukar dicernakan.

Dr Zhang menasihatkan ibu bapa untuk mengawal pengambilan minuman tersebut pada anak-anak mereka bagi mengelakkan masalah itu berlaku.

Sumber: Sing Tao, World of Buzz


Tunggu Belanjawan 2021, Mungkin Tidak Perlu Keluarkan Wang KWSP – PM

KUALA LUMPUR: Kerajaan sedia mengkaji cadangan membenarkan pengeluaran Kumpulan Wang Simpanan Pekerja dari akaun satu untuk membantu rakyat yang menghadapi kesusahan dan yang benar-benar memerlukan.

Perdana Menteri, Tan Sri Muhyiddin Yassin berkata perkara itu telah dibincangkan beliau bersama Menteri Kewangan, Tengku Datuk Seri Zafrul Tengku Abdul Aziz.

Tegasnya, sebagai Kerajaan yang bertanggungjawab, Muhyiddin akui perlu diimbangi keperluan jangka pendek individu yang terjejas dengan masa hadapan jangka panjang dan keperluan simpanan persaraan.

“Kita pada dasarnya bersetuju dan bersedia untuk mengkaji cadangan bagaimana kita dapat membantu rakyat yang menghadapi kesusahan dan mereka yang benar-benar memerlukan.

“Sama ada mereka ini boleh kita benarkan untuk keluar peruntukan dari akaun satu – yang biasanya kita tahu ia adalah untuk jangka masa panjang apabila umur mereka sudah tua atau apabila tidak ada duit.

“Jadi reaksi awal kita adalah seboleh mungkin, jangan sentuh wang itu.

“Ya, mereka menghadapi keadaan yang amat susah, sebab itu belanjawan nanti kalau ditunggu mungkin ada pemberian dan bantuan yang kerajaan sampaikan.

“Kalau itu dianggap memadai, tidak perlu keluarkan wang yang telah disimpan (akaun 1 KWSP) itu,” katanya pada sesi Wawancara Khas Pra-Belanjawan 2021 bersama media secara maya hari ini.

Jelasnya, Kerajaan sudah melaksanakan kelonggaran berhubung KWSP, khususnya membenarkan caruman pekerja dikurangkan daripada 11 peratus kepada 7 peratus dan juga i-Lestari yang membenarkan pengeluaran daripada Akaun 2 sebanyak RM6,000 seorang.

“Hampir 70 peratus daripada ahli KWSP memilih untuk mengurangkan caruman pekerja 11 peratus ke 7 peratus yang kini menyumbang kepada meningkatkan pendapatan boleh guna (disposable income) sebanyak hampir RM700 juta sebulan.

“Pada masa yang sama, lebih daripada 30 peratus ahli KWSP mempunyai simpanan KWSP kurang daripada RM5,000 dan dengan itu, simpanan KWSP tidak semestinya dapat menangani masalah aliran tunai pencarum KWSP,” katanya.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Rentung Selepas Kereta Dipandu Bertembung Toyota Revo

LAHAD DATU – Seorang wanita rentung apabila kereta dinaiki terbakar selepas terbabit dalam kemalangan dengan sebuah kereta lain di Jalan Dam Simpang Putatan di sini awal pagi tadi.

Komander Operasi dari Balai Bomba dan Penyelamat (BBP) Lahad Datu, Pegawai Bomba Kanan II, Julkifli Harry berkata, wanita yang menaiki Proton Saga itu rentung manakala seorang individu menaiki Toyota Revo cedera ringan.

Katanya, seramai lapan anggota bergerak ke lokasi kejadian dengan jarak 6.3 kilometer dari BBP Lahad Datu setelah menerima panggilan kecemasan berkenaan kemalangan terbabit pada 6.24 pagi.

“Operasi tamat sepenuhnya pada 7.11 pagi dan kes diserahkan kepada polis untuk siasatan lanjut,” katanya dalam kenyataan di sini hari ini. – Bernama


Tiada Rombongan Ke Istana Negara, Jawatan PM Kembali Kepada UMNO?

KUALA LUMPUR : Tempoh kurang dari lapan jam artikel ini disiarkan menjadi waktu paling penting buat negara dalam menentukan Perdana Menteri baharu sebagai peneraju kerajaan sebelum Pilihan Raya Umum 15 (PRU) dilaksanakan.

Sebagaimana dilaporkan pada Selasa, kesemua anggota Dewan Rakyat telah diarahkan supaya menghantar surat akuan secara bertulis kepada Istana Negara dan menamakan calon pilihan untuk dilantik sebagai Perdana Menteri yang ke-9 selewat-lewatnya jam 4 petang nanti.

Jika diimbas kembali, peristiwa menamakan calon Perdana Menteri melibatkan semua ahli parlimen ini sudah pernah berlaku 18 bulan lalu namun dalam suasana yang cukup berbeza.

Masih ingatkah ‘kemeriahan’ tanggal Februari tahun lalu apabila orang-orang politik ini membuat rombongan ke Istana Negara menaiki bas?

Bahkan ahli-ahli parlimen Parti Keadilan Rakyat (PKR) lebih mencuri tumpuan dengan menaiki bas dua tingkat berbumbungkan langit Kuala Lumpur menuju Istana Negara bagi menghadap Yang di-Pertuan Agong.

Namun pada hari ini, dengan situasi pandemik Covid-19 yang masih membimbangkan, tentunya ‘pesta politik’ sedemikian tidak akan terjadi.

Atau sebenarnya, adakah sekiranya hari ini Malaysia sudah sembuh daripada Covid-19, krisis politik yang sedang dihadapi negara ketika ini tidak berlaku?

Apa pun itu hanya kekal menjadi anggapan, kerana hakikatnya, Covid-19 bukan sahaja telah mengorbankan nyawa ramai rakyat, namun turut ‘mengorbankan’ survival Tan Sri Muhyiddin Yassin sebagai Perdana Menteri ke-8.

Kini fokus kembali kepada calon Perdana Menteri ke-9, kerana kemungkinan persoalan tentang siapa yang akan diangkat sebagai pemimpin nombor satu negara ini akan terjawab lebih awal tanpa menunggu sehingga ‘deadline’ jam 4 petang nanti.

Ia susulan pendedahan dan pengesahan yang dilaporkan semalam berhubung calon yang dinamakan untuk dipersembahkan kepada Yang di-Pertuan Agong.

Selepas bermesyurat lewat malam semalam, UMNO mengesahkan 42 ahli parlimennya sebulat suara mengangkat Ahli Parlimen Bera, Datuk Seri Ismail Sabri sebagai calon Perdana Menteri.

Persetujuan itu dilaporkan dibuat secara konsensus yang mana dimaklumkan turut mendapat sokongan daripada Parti Pribumi Bersatu Malaysia (Bersatu) dan Pas bagi mencapai majoriti lebih 111.

Manakala, Presiden Parti Pejuang Tanah Air (Pejuang), Datuk Seri Mukhriz Mahathir juga dilaporkan bahawa Pejuang turut terbuka mempertimbangkan Ismail sebagai calon Perdana Menteri selain Datuk Seri Anwar Ibrahim dan Datuk Seri Mohd Shafie Apdal.

Berdasarkan gambaran yang diberikan juga, Pejuang sedia bekerjasama dengan BN dan Perikatan Nasional (PN) tanpa penglibatan kluster mahkamah kerana menyifatkan ia sesuatu yang sukar dielakkan bagi membentuk majoriti.

Perkembangan itu sedikit sebanyak memberi harapan kepada Ismail Sabri memperolehi majoriti sebagai Perdana Menteri sekaligus mengembalikan jawatan tersebut kepada UMNO.

Namun ketegasan Mukhriz bahawa Pejuang lebih memberi tumpuan sokongan kepada Pakatan Harapan (PH) Plus bagi membentuk kerajaan juga tidak boleh diabaikan.

Tidak mustahil sumpahan Anwar sebagai ‘PM tepi’ mampu berakhir jika PH mempunyai angka yang cukup namun perlu kekal memenuhi syarat ‘tiada geng kleptokrat’.

Ini dikuatkan lagi dengan ikrar Warisan bahawa mereka sedia menyokong Anwar sebagai Perdana Menteri dengan syarat sama.

Sebaliknya, jika Anwar gagal mendapatkan majoriti diperlukan, Warisan berpendirian menyokong presiden parti itu, Mohd Shafie Apdal untuk mendapatkan majoriti.

Bagaimanapun, kemungkinan terdapat kejutan lain susulan perkembangan sesi sembah menghadap melibatkan ketua-ketua parti dengan Al-Sultan Abdullah semalam juga perlu diambil kira.

Anwar mendedahkan dalam pertemuan tersebut, Yang di-Pertuan Agong menitahkan agar gagasan suatu bentuk politik baharu yang lebih aman dan nyaman untuk rakyat perlu diwujudkan.

“Maknanya yang menang jangan jadi seperti pernah berlaku sebelum ini iaitu memakan yang kalah. Harus ada satu kekuatan dengan semua parti dengan persefahaman baharu,”kata Anwar.

Jika benar ahli-ahli politik mampu merealisasikan titah tersebut, rakyat mungkin boleh menarik nafas lega.

Apa pun, tiada apa yang pasti selagi namanya politik kerana apa sahaja perubahan boleh berlaku pada bila-bila masa.

Apatah lagi setiap nama yang diutuskan dalam surat setiap ahli parlimen untuk dipersembahkan kepada Istana Negara adalah rahsia. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siti Sarah Kritikal

KUALA LUMPUR: Penyanyi Siti Sarah yang dimasukkan ke Unit Rawatan Rapi (ICU) Hospital Universiti Kebangsaan Malaysia (HUKM), di sini, dilaporkan berada dalam keadaan kritikal.

Sebelumnya, penyanyi lagu Kesetiaan yang hamil lapan bulan itu terpaksa melalui proses pembedahan bagi mengeluarkan bayi dalam kandungan selepas tahap oksigen menurun sejak pagi, hari ini.

Suaminya juga pelawak Shuib berkata, Siti Sarah selamat melahirkan anak lelaki, jam 5 petang, hari ini.

Bagaimanapun, menurut Shuib isterinya berada dalam keadaan kritikal.

“Alhamudillah, jam 4 lebih bayi berjaya dikeluarkan dan keadaan bayi alhamdulillah baik tapi perlukan alat bantuan pernafasan kerana lahir pra matang. Cuma, keadaan Sarah agak kritikal.

“Saya sekeluarga mohon semua teruskan doa untuk Siti Sarah. Juga kita doakan semoga sesiapa saja yang sedang bertarung nyawa dengan Covid-19 dipermudahkan urusan,” katanya.

Terdahulu, Harian Metro melaporkan Siti Sarah ditidurkan selepad dia dimasukkan ke ICU HUKM akibat tahap oksigen tidak stabil. – HMetro


Hanya 5 Daerah Zon Hijau Di Sabah, Kuala Penyu Kini Zon Kuning

KOTA KINABALU: Daerah Kuala Penyu di negeri ini bertukar dari zon hijau kepada zon kuning, selepas mencatatkan tiga kes COVID-19 baharu hari ini.

Menteri Kerajaan Tempatan dan Perumahan negeri, Datuk Seri Masidi Manjun, berkata ini berikutan itu, kini hanya lima daerah di Sabah masih dikategorikan sebagai zon hijau iaitu Tambunan, Tenom, Kota Marudu, Telupid dan Tongod.

“Jumlah kes positif COVID-19 di Sabah pada hari ini adalah sebanyak 82 kes, menjadikan jumlah kumulatif sebanyak 56,992 kes. Satu kes kematian direkodkan hari ini iaitu di daerah Tawau.

“Daripada 82 kes positif COVID-19, sebanyak 48 kes adalah berpunca dari saringan kontak rapat, 13 kes saringan bergejala, 14 kes dari kluster sedia ada serta tujuh kes dari lain-lain kategori,” katanya.

Tiga daerah yang mencatatkan pertambahan kes tertinggi ialah Tawau (37 kes), Kota Kinabalu (10 kes) dan Lahad Datu (lapan kes).

Sementara itu, Masidi yang juga jurucakap COVID-19 negeri ini berkata, kadar pematuhan penduduk terhadap prosedur operasi standard Perintah Kawalan Pergerakan Pemulihan (PKPP) pada hari ini ialah 96.8 peratus.


Guna van sekolah seludup tong gas

TAWAU: Pasukan Polis Marin (PPM) menahan dua lelaki dan merampas 23 tong gas petroleum cecair (LPG) dalam dua kenderaan termasuk sebuah van sekolah, disyaki untuk diseludup ke negara jiran, petang semalam.

Dua suspek masing-masing warga tempatan dan Indonesia berumur 31 dan 45 tahun itu ditahan di kawasan letak kereta Pasar Ikan Tawau berhampiran jeti lama, kira-kira jam 3 petang.

Pegawai Pemerintah Markas Operasi PPM Tawau, Deputi Superintendan Mohd Nazri Ibrahim, berkata kedua-dua suspek menggunakan dua kenderaan untuk menyeludup keluar barang kawalan berkenaan.

“Pemeriksaan terhadap sebuah van Toyota Hiace (van sekolah) yang dipandu lelaki tempatan menemui 12 tong gas, manakala 11 lagi sembunyikan di sebalik kanvas di Toyota Hilux dipandu suspek warga Indonesia.

“Kedua-dua suspek tidak memiliki lesen berkaitan pemilikan barang kawalan atau surat kebenaran Kementerian Perdagangan Dalam Negeri dan Hal Ehwal Pengguna (KPDNHEP) untuk membawa keluar barang bersubsidi terbabit,” katanya menerusi kenyataan hari ini.

Mohd Nazri berkata, semua barang rampasan termasuk dua kenderaan dibawa ke Markas Operasi PPM Tawau untuk tindakan selanjutnya.

“Nilai keseluruhan rampasan dianggarkan RM79,140 dan kes disiasat mengikut Akta Kawalan Bekalan 1961,” katanya. – Berita Harian


Kluster Matambai Di Sabah Jangkiti 24 Individu

PUTRAJAYA: Satu kluster baharu dikesan membabitkan Kota Kinabalu dan Penampang di Sabah, yang dikenali sebagai Kluster Matambai.

Ketua Pengarah Kesihatan, Tan Sri Dr Noor Hisham Abdullah, berkata sehingga kini kluster berkenaan sudah menjangkiti 24 individu.

“Kes indeks bagi kluster ini (kes ke-22,962) dikenal pasti positif COVID-19 hasil saringan individu bergejala pada 22 Oktober lalu, sebelum dimasukkan ke Pusat Kuarantin dan Rawatan COVID-19 Berisiko Rendah, Matambai di Penampang.

“Sehingga jam 12 tengah hari ini, seramai 333 individu sudah disaring. Daripada jumlah itu, 306 individu dikesan negatif dan tiga lagi masih menunggu keputusan,” katanya dalam sidang media COVID-19, hari ini.

Dalam pada itu, Dr Noor Hisham memaklumkan satu kluster diisytiharkan tamat selepas tidak lagi mencatatkan pertambahan kes baharu dalam tempoh 28 hari.

“Ingin dimaklumkan bahawa Kluster Jeram diisytiharkan tamat hari ini. Kluster ini membabitkan daerah Kubang Pasu di Kedah.

“Sehingga jam 12 tengah hari ini seramai 351 individu disaring di mana lima kes dikesan positif COVID-19, manakala 346 individu lagi negatif.

“Tiada kematian dilaporkan membabitkan kluster ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Guru Wanita Ditemui Dalam Bilik Di Sebuah Apartmen Di Manggatal

KOTA KINABALU: Bau busuk dihidu rakan serumah membawa kepada penemuan mayat guru wanita dalam keadaan terlentang di lantai bilik sebuah apartmen di Manggatal, dekat sini, semalam.

Guru berusia 27 tahun itu didapati tidak keluar dari bilik sejak beberapa hari lalu sehingga kejadian itu disedari rakannya pada kira-kira jam 6 petang.

Ketua Polis Daerah Kota Kinabalu, Asisten Komisioner Habibi Majinji, berkata pihaknya menerima laporan berhubung kejadian itu daripada pengadu wanita berusia 20-an yang juga rakan serumah wanita itu 10 minit kemudian.

“Sejurus terima laporan, kita arahkan anggota ke lokasi kejadian dan sebaik tiba terdapat bau busuk serta ada mayat seorang wanita di bilik berkenaan.

“Mayat ditemui dalam keadaan terlentang di lantai dan terdapat kesan darah dipercayai akibat terjatuh ketika seorang diri di bilik.

“Wanita itu dipercayai sudah meninggal empat hari lalu sebelum ditemui semalam.

“Menurut rakan serumah, wanita itu sudah tiga hari tidak keluar rumah dan hasil maklumat awal daripada ahli keluarganya bahawa wanita terbabit dipercayai ada sakit jantung,” katanya ketika dihubungi, hari ini.

Habibi berkata, kematian guru itu diklasifikasikan sebagai mati mengejut dan mayatnya dihantar ke Hospital Queen Elizabeth (QEH) untuk dibedah siasat bagi mengetahui punca sebenar kematian.


Shafie Yakin Perbincangan Tuntutan MA63 Diteruskan

KOTA KINABALU: Ketua Menteri, Datuk Seri Panglima Mohd. Shafie Apdal yakin usaha menuntut hak-hak Sabah dalam Perjanjian Malaysia 1963 (MA63) akan diteruskan seperti yang dipersetujui Kabinet Persekutuan sebelum ini.

Beliau berkata, perkara itu sudah dipersetujui oleh Kabinet yang turut dihadiri Perdana Menteri sekarang, Tan Sri Muhyiddin Yassin.

“Perdana Menteri sekarang turut menghadiri mesyuarat itu dan kerajaan dahulu dan jemaah menteri telah bersetuju.

“Malah, persetujuan Kabinet itu sudah diumumkan dan saya yakin kita boleh meneruskan isu tuntutan itu demi kepentingan rakyat di negara ini,” katanya ketika ditanya adakah keadaan politik semasa akan membantutkan tuntutan Sabah melalui MA63.

Beliau berkata demikian ketika ditemui selepas Majlis Perasmian Karnival Kesihatan Awam peringkat negeri Sabah 2020, di Kompleks Sukan Likas, di sini hari ini.

Mengenai kehadirannya di program itu, Mohd. Shafie berkata, kesihatan rakyat merupakan keutamaan kerajaan.

“Ini demi keselamatan rakyat. Kita tidak boleh banyak berpolitik. Jika rakyat kita sakit macam mana? Tidak akan ada pengundi sekiranya semua rakyat sakit.

“Keutamaan saya adalah kerajaan perlu memberi fokus dan mengekalkan keadaan yang ada sekarang.

Menurutnya, Sabah cukup stabil ketika ini dan beliau tidak mahu kestabilan di negeri ini terjejas hanya disebabkan terlalu berpolitik. – BorneoToday


Cadangan bina SMK Kuala Tomani hampir tercapai – ADUN Kemabong

TENOM, 7 Okt – Cadangan projek pembinaan Sekolah Menengah Kebangsaan (SMK) Kuala Tomani  hampir menjadi kenyataan berikutan pengurusan Skim Penempatan Getah Kuala Tomani telah memberi lampu hijau untuk menyediakan tapak bagi projek itu.

Ketika mengumumkan perkembangan terbaru itu, Anggota Dewan Undangan Negeri Kemabong Jamawi Jaafar berkata pihaknya sedang dalam proses perbincangan susulan bagi perhalusi beberapa terma sebelum persetujuan muktamad dicapai.

“Pada dasarnya pengurusan Skim Penempatan Getah Kuala Tomani bersetuju untuk menyediakan tapak seluas 30 ekar (kira-kira 12 hektar),” katanya kepada pemberita pada majlis perasmian Kejohanan Olaraga Sekolah Kebangsaan (SK) Kuala Tomani di sini, hari ini.

Jamawi berkata permohonan bagi projek SMK Kuala Tomani itu telah lama dimajukan kepada Kementerian Pendidikan dalam usaha menangani kesesakan pelajar di SMK Kemabong di daerah itu selain penyelesaian terbaik bagi menangani masalah pelajar yang terpaksa menempuh perjalanan sejauh 15 kilometer untuk ke SMK Kemabong.

“Dengan perjalanan yang sangat jauh, pelajar terdedah dengan pelbagai bahaya khususnya mereka (pelajar) yang bersekolah pada sesi petang dan pulang ke rumah sehingga lewat malam.

“Fokus kita ialah memberi kesamarataan kepada setiap pelajar dan mengurangkan bebanan keluarga yang terpaksa menyewa kereta atau menumpangkan anak-anak mereka di rumah saudara mara untuk ke sekolah di SMK Kemabong,” katanya.


Asteroid gergasi bakal memasuki atmosfera bumi?

PENTADBIRAN Aeronautik dan Angkasa Amerika Syarikat (NASA) sebelum ini mengumumkan bahawa asteroid gergasi yang dinamakan 2002 NT7 dikatakan bakal memasuki atmosfera bumi.

Menurut NASA, batuan angkasa itu dijangka menghentam bumi pada 2019 pada kelajuan 60,000 kilometer sejam.

Mengikut perkiraan NASA, asteroid itu dijangka menghentam bumi iaitu pada 1 Februari.

Bagaimanapun, ramalan mengenai asteroid 2002 NT7 itu kemudian ditarik serta-merta oleh pihak NASA.

Jelas NASA itu, mereka akan membuat perkiraan semula dan mengesahkan bahawa ia bukan satu ancaman kepada bumi.

Tambah mereka, 2002 NT7 bakal melintasi bumi tanpa terjadi sebarang pelanggaran, iaitu dijangka pada 13 Januari ini.

Sementara itu, tindakan NASA yang secara tiba-tiba mengumumkan bahawa ia bukanlah satu ancaman, juga telah menjadi topik perdebatan hangat.

Portal Daily Star melaporkan, ahli teori konspirasi menyifatkan pihak NASA cuba untuk ‘menutup’ ancaman berkenaan daripada pengetahuan umum.

Menurut mereka, 2002 NT7 merupakan asteroid yang diklasifikasikan sebagai ‘risiko impak positif’ yang dipercayai bakal menghentam bumi. – Awani Online


Kota Kinabalu Pembuka Tirai Perlumbaan Le Tour De Langkawi 2020

KOTA KINABALU: Buat kali pertama Sabah diberikan penghormatan selaku venue pembuka tirai perlumbaan Le Tour de Langkawi (LTDL) 2020.

Perlumbaan bertaraf antarabangsa itu menyaksikan penyertaan seramai 133 pelumba daripada 21 pasukan dari seluruh negara termasuk pasukan kebangsaan, enam pasukan World Tour Pro Team dan 15 pasukan Pro-Kontinental dan Asia Tour Kontinental.

Menteri Belia dan Sukan Sabah, Phoong Jin Zhe berkata pelepasan peserta perlumbaan itu akan disempurnakan oleh Ketua Menteri, Datuk Seri Mohd Shafie Apdal di Padang Merdeka Kota Kinabalu pada pukul 8.30 pagi.

‘Kita berbesar hati apabila penganjur LTDL 2020 iaitu Human Voyage sudi membawa perlumbaan berprestif ini ke Sabah khususnya di Kota Kinabalu dan ini adalah peluang warga bandaraya ini untuk menyaksikan aksi pelumba bertaraf dunia bersaing dalam LTDL di negeri ini.

“Sudah tentu program ini akan terus mempromosikan Sabah ke seluruh dunia dan ia akan menggalakkan sektor pelancongan sukan yang selama ini kita usahakan,” katanya ketika ditemui selepas mengadakan kunjungan hormat ke atas Ketua Menteri di Pusat Pentadbiran Negeri Sabah (PPNS) di sini, hari ini.

Dalam kunjungan itu turut disertai Ketua Pegawai Operasi Human Voyage, Shahaizereen A Hamid.

Jin Zhe berkata pihaknya telah memaklumkan dan memberikan taklimat kepada Mohd Shafie berkaitan operasi dan perlumbaan edisi ke-25 LTDL 2020 di Sabah untuk Kota Kinabalu Criterium International sejauh 86.7 kilometer pada Khamis ini.

Mengenai kebimbangan warga kota yang bakal berdepan dengan isu kesesakan lalu lintas sepanjang perlumbaan itu, beliau berkata pihaknya serta penganjur menyedari keadaan itu, justeru menasihati orang ramai agar menggunakan laluan lain untuk memasuki bandar raya Kota Kinabalu.

Laluan LTDL 2020 di Kota Kinabalu akan bermula di Padang Merdeka – Jalan KK Bypass – Bulatan Capitol – Jalan Tunku Abdul Rahman – Jalan Tuaran – Simpang Dah Yeh VIlla – Jalan Kompleks Sukan – Bulatan Stadium Likas – Jalan Istiadat – Jalan Tun Fuad Stephen – Bulatan Perkasa – Jalan KK By-pass.

Sementara itu Shahaizereen berkata selepas Kota Kinabalu, perlumbaan itu bakal memulakan peringkat pertama pertandingan LTDL 2020 di Kuching, Sarawak.

“Selepas Kuching kita akan ke Terengganu, Kuala Lumpur, Perak, Kedah dan Langkawi selaku ‘venue’ perlumbaan terakhir,” katanya.

Dalam pada itu katanya dua pasukan China mengesahkan penarikan diri daripada LTDL kali ini ekoran kebimbangan wabak Coronavirus di negara itu. – SabahNewsToday


Pelakon Lelaki Didakwa Melarikan Isteri Orang

Pelakon lelaki berusia 23 tahun ditahan polis malam tadi selepas didakwa menjalinkan hubungan dan melarikan isteri orang.

Suspek ditahan jam 9 malam ketika hadir memberi keterangan di Ibu Pejabat Polis Daerah (IPD) Ampang.

Menurut sumber, polis turut merampas telefon bimbit dan kad sim bagi membantu siasatan berhubung laporan polis dibuat suami wanita terbabit.

“Pelakon terbabit yang pernah berlakon beberapa drama dan filem didakwa membawa lari wanita yang juga pengurusnya berusia 24 tahun kelmarin dan hanya disedari suaminya yang pulang ke rumah kira-kira 8 malam.

“Difahamkan mereka mula menjalin hubungan terlarang itu sejak tahun lalu selepas wanita itu bekerja dengan suspek sebelum kemuncaknya dia keluar rumah dan mengikut pelakon itu,” katanya.

Sumber berkata, susulan laporan itu, polis kemudian memanggil suspek bagi membantu siasatan dan ditahan.

“Semakan juga mendapati pelakon itu memiliki rekod jenayah lampau berkaitan dadah.

“Difahamkan suspek direman hari ini bagi membantu siasatan mengikut Seksyen 498 Kanun Keseksaan yang memperuntukkan hukuman penjara sehingga dua tahun atau denda atau kedua-duanya jika sabit kesalahan,” katanya.

Katanya, suspek juga disiasat mengikut Seksyen 14 Akta Kesalahan-Kesalahan Kecil 1955 (Akta 336).- HMetrp

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pengedar Syabu Warga Filipina Ditahan

LAHAD DATU: Seorang lelaki Filipina ditahan selepas didapati terbabit dengan aktiviti penyeludupan dadah di Taman Panji, di sini semalam.

Dalam kejadian pukul 1.30 petang itu, polis turut merampas dadah jenis syabu yang disimpan dalam plastik lutsinar seberat 30.35 gram.

Ketua Polis Daerah Lahad Datu, Asisten Komisioner Nasri Mansor berkata, sebelum itu, polis menjalankan pemantauan di lokasi kejadian selepas mendapat maklumat awam berlakunya aktiviti pengedaran dadah di situ.

“Hasil pemantauan, polis menemukan suspek berumur 32 tahun dalam keadaan mencurigakan,” katanya.

Tambah Nasri, suspek cuba melarikan diri selepas menyedari kehadiran polis, namun tidak berjaya.

“Hasil pemeriksaan ke atas suspek, polis menemukan satu paket plastik lutsinar mengandungi empat paket kecil plastik berisi hablur dipercayai dadah jenis syabu di bahagian poket seluarnya.

“Suspek juga gagal menunjukkan sebarang dokumen pengenalan diri ketika ditahan,” katanya.

Suspek kini ditahan dan disiasat mengikut Seksyen 39A (2) Akta Dadah Berbahaya 1952.


Kerajaan Sabah Tidak Ketatkan Peraturan Barter Trade

KOTA KINABALU: Kerajaan Sabah tidak bercadang untuk memperketatkan peraturan atau perundangan berkaitan urusan perdagangan tukar barang (Barter Trade) terhadap pengusaha sebaliknya ingin memastikan imej negara terjaga.

Ketua Menteri Datuk Seri Mohd Shafie Apdal berkata, segala perkara berkaitan dagangan berkenaan sudah diperhalusi dan perdagangan tukar barang sudah dimulakan baru-baru ini.

“Ia sudah dimulakan dalam jumlah kecil dan kini jumlah perdagangan itu semakin meningkat… kita sebenarnya mahu memantau siapa sebenarnya yang betul-betul mahu terlibat.

“Kita tidak ketatkan tetapi mahu pastikan sekiranya berdagang pada masa yang sama imej negara perlu dijaga.

“Nanti ada orang berniaga tidak membantu negara kita tetapi merosakkan imej negara. Kita mahu pastikan semua peraturan diperhalusi… bukan sahaja kita mahu supaya mereka mendapat keuntungan tetapi menjaga imej negara kita,” katanya dalam sidang media selepas menyempurnakan Majlis Amanat oleh Ketua Menteri kepada Barter Traders di Sabah, di sini semalam.

Beliau berkata, kerajaan Sabah inginkan pemain yang benar-benar mempunyai rekod baik dalam bidang terbabit dan bukan mereka yang tidak dapat melaksanakan tugas disebabkan kurang keupayaan dari segi kewangan dan jalinan rangkaian perniagaan.

Katanya, berdagang perlu mempunyai rangkaian baik dalam kalangan peniaga, perlu mempunyai kemampanan untuk membekalkan barangan agar rakan niaga di negara Indonesia dan Filipina mampu memperolehi bekalan sepanjang masa serta bila diperlukan.

“Barangan perlu cukup dan konsisten serta harga berpatutan, kita tidak mahu hari ini kita lancarkan, dua bulan kemudian tutup pintu disebabkan bekalan tidak cukup.

“Kita inginkan keuntungan yang berpanjangan bukan saja kepada kita tetapi juga kepada negara jiran yang terlibat secara mampan,” katanya.

Shafie yang juga Menteri Kewangan berkata, sehingga kini sebanyak 43 lesen perdagangan tukar barang sudah dikeluarkan kepada tiga lokasi utama seperti di Kudat, Sandakan dan Tawau.

Katanya, terdapat juga di kawasan berpotensi seperti Lahad Datu tetapi tiga kawasan utama itu sudah mempunyai kemudahan prasarana sedia ada untuk meningkatkan perdagangan berkenaan.

“Tawau akan berdagang dengan Kalimantan, Sandakan berdagang dengan Selatan Mindanao dan Kudat dengan Palawan.

“Lokasi ini dipilih setelah permuafakatan persefahaman di antara Indonesia, Filipina dan Malaysia terjalin yang mana, usaha pemantauan dapat dilakukan bersama bagi menjamin keselamatan kapal-kapal dagangan ini, seterusnya menyuburkan perdagangan di antara tiga negara,” katanya.

Shafie berkata, Kerajaan Sabah menerusi Kementerian Kewangan juga sudah mewujudkan Jawatankuasa Khas dan Teknikal yang membabitkan semua agensi kerajaan berkaitan bagi menjayakan usaha itu.

Menurutnya, perbincangan di antara ketiga-tiga negara itu sudah berjaya berdasarkan beberapa syarat atau peraturan bagi membolehkan perdagangan diadakan itu mampu dijamin keselamatan barangan untuk tiba di destinasinya.

“Permuafakatan itu juga memastikan kita kenal pasti jenis kemudahan digunakan, jumlah barangan dibawa, jenis barangan dan sebagainya.

“Kita tidak mahu, contohnya, satu tan barangan dibawa tetapi bila tiba dua tan pula atau 100 jenis barangan dibawa tetapi yang tiba 300 barangan,” katanya.

Shafie juga percaya jumlah dagangan berkenaan mampu ditingkatkan berbanding jumlah RM2 juta nilai jualan yang dilakukan terdahulu.

Beliau yakin dengan peningkatan volum nilai dagangan, peningkatan jumlah penduduk serta keperluan dan pemindahan ibu kota Indonesia ke Kalimantan akan meningkatkan jumlah pendapatan itu nanti.


Segerakan penggantian sekolah tidak selamat

KOTA KINABALU: Kementerian Pendidikan diminta supaya menyegerakan penggantian lebih 60 sekolah tidak selamat di negeri ini.

Menteri Pelajaran dan Inovasi Sabah, Datuk Dr Yusof Yacob, berkata perkara itu menjadi keutamaan kerajaan negeri dan kementeriannya sebelum Rancangan Malaysia Ke-11 (RMKe-11) berakhir.

“Dalam RMKe-11, kerajaan negeri khuatir kerana ada 69 sekolah dikategorikan tidak selamat di Sabah.

“Justeru, kita memberi keutamaan dan tumpuan kepada sekolah yang dikategorikan tidak selamat.

“Kita juga mencari jalan untuk menyegerakan penggantian sekolah tidak selamat terbabit,” katanya selepas melakukan lawatan ke Perpustakaan Sabah cawangan Tanjung Aru, di sini, hari ini.

Yang turut hadir, Pengarah Perpustakaan Sabah, Wong Vui Yin.

Perpustakaan tersergam dengan inspirasi seni ukir kraf etnik tempatan itu mula dibina pada 2014 dan mula dibuka kepada awam, hari ini.

Dalam pada itu, Yusof juga berharap supaya lebih 500 sekolah daif di Sabah dapat dinaik taraf dalam RMKe-12 nanti.

Mengulas mengenai pemilihan Parti Warisan Sabah (WARISAN) pula, beliau yang menang tanpa bertanding untuk jawatan Ketua WARISAN Bahagian Sipitang, berharap semua yang bertanding akan mengikut peraturan berlandaskan perlembagaan parti.

“Apa yang penting ialah sesiapa menawarkan diri untuk bertanding, mampu memberi sumbangan dan berkhidmat kepada parti serta rakyat,” katanya. – Berita Harian


Budak gua Thailand terima RM387,544 setiap seorang

BANGKOK: Kisah 12 budak lelaki dan seorang jurulatih yang terperangkap di dalam gua Tham Luang di wilayah Chiang Rai, utara Thailand selama 17 hari akan difilemkan dan disiarkan di Netflix.

Netflix yang akan menerbitkan filem kisah 12 remaja yang terperangkap selama 17 hari dalam gua di selatan Thailand pada Jun 2018, membayar tiga juta baht (RM387,544) kepada setiap seorang remaja terbabit.

Daily Mail melaporkan, Netflix yang juga menyumbang kepada agensi terbabit dalam usaha menyelamatkan remaja berkenaan, mengumumkan persetujuan itu Selasa lalu, selepas beberapa bulan berunding dengan Kementerian Kebudayaan Thailand.

Netflix bekerjasama dengan syarikat penerbit filem Crazy Rich Asians untuk menghasilkan filem berkenaan namun tidak menyatakan tarikh projek itu akan dimulakan.

Kementerian Kebudayaan Thailand yang mengumumkan persetujuan dengan Netflix itu buat pertama kali pada Mac lalu, menyatakan filem itu berkonsep siri.

Jurucakap kerajaan Thailand, Weerachon Sukoondhapatipakat kemudian dipetik sebagai berkata, setiap ahli keluarga mangsa akan menerima tiga juta baht (RM387,544).

Penolong jurulatih bola sepak, Ekapol Chanthawong yang turut terperangkap bersama remaja terbabit berkata, dia dan pasukannya teruja untuk menceritakan pengalaman mereka ke seluruh dunia.

“Kami gembira bekerjasama dengan semua pihak bagi memastikan kisah kami diberitahu dengan tepat agar dunia sekali lagi mengiktiraf wira yang terbabit dalam operasi menyelamat,” katanya.

Remaja terbabit berusia antara 11 hingga 16 tahun manakala jurulatih mereka berumur 25 tahun.

Jon M Chu, pengarah Crazy Rich Asia dan penerbit filem Thailand, Nattawut ‘Baz’ Poonpiriya akan mengarahkan filem berkenaan. – Agensi


Siling Auditorium Wisma Dang Bandang Runtuh

KOTA KINABALU, 13 Jan : Siling auditorium di Wisma Dang Bandang di sini yang menempatkan beberapa agensi kerajaan antaranya Jabatan Penerangan, Jabatan Meteorologi dan Jabatan Imigresen runtuh dalam kejadian lewat petang tadi.

Penolong Pengarah Bahagian Operasi Jabatan Bomba dan Penyelamat Sabah Misran Bisara berkata pihaknya menerima panggilan mengenai kejadian itu di tingkat 11 bangunan tersebut pada pukul 3.32 petang tadi sebelum anggota dari Balai Bomba dan Penyelamat Kota Kinabalu bergegas ke tempat kejadian.

“Tiada mangsa terlibat dilaporkan, tindakan pasukan bomba membuat pemeriksaan di sekitar kawasan dan mengarahkan pihak pengurusan bangunan untuk tidak memasuki kawasan yang terjejas sehingga pengurus bangunan mendapatkan pengesahan keselamatan struktur bangunan.

“Setelah memastikan tiada lagi bahaya lain wujud, operasi ditamatkan pada pukul 4.18 petang,” katanya ketika dihubungi pemberita di sini hari ini.

Terdahulu, petugas-petugas di wisma itu bergegas keluar dan berkumpul di kawasan selamat apabila merasai gegaran di bangunan tersebut petang tadi.

Semakan dengan Jabatan Meteorologi mendapati tiada kejadian gempa bumi dilaporkan di sekitar negeri ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DBKK Roboh 85 Rumah Setinggan Haram Warga Asing Di Kota Kinabalu

KOTA KINABALU: Sebanyak 85 rumah setinggan haram dirobohkan dalam Operasi Bersepadu ‘Op Roboh’ berhampiran Kampung Cenderakasih, Kolombong, di sini dalam operasi selama dua hari oleh Dewan Bandaraya Kota Kinabalu (DBKK).

Operasi yang berakhir pada Khamis itu diketuai DBKK dengan dibantu Polis Diraja Malaysia (PDRM), Sabah Elektricity Sdn Bhd (SESB) dan Jabatan Air Negeri Sabah (JANS).

Pengarah Penguat Kuasa DBKK, Abdul Mukti Muchlish berkata, operasi itu dijalankan di sebuah kawasan penempatan haram yang dihuni majoriti warga asing.

“Operasi dilaksanakan kerana pihak DBKK sering menerima aduan daripada penduduk berhampiran berkenaan masalah jenayah dan sosial seperti kes curi eletrik, curi air, syabu, judi dan masalah sosial yang lain di kawasan penempatan haram ini.

“Operasi dijalankan selama dua hari membabitkan 27 anggota terdiri daripada 15 penguat kuasa DBKK, PDRM, SESB, dan JANS,” katanya dalam kenyataan media, pada Jumaat.

Katanya, DBKK juga mengenal pasti beberapa penempatan haram yang lain di Kota Kinabalu dan akan mengambil tindakan sewajarnya berdasarkan peruntukan undang-undang. – AWANI


(VIDEO) Pelancong ‘Disambut’ Ular Gergasi

CAPE TOWN: Sekumpulan pelancong menempuh detik mencemaskan apabila ‘diserang’ seekor ular sawa gergasi Afrika ketika menaiki kereta melalui sebuah kawasan berhampiran bandar Durban, Afrika Selatan.

Kejadian yang sempat dirakam itu menunjukkan ular sepanjang 5 meter terbabit dipercayai terancam dengan kehadiran mereka, lapor Daily Mail.

Menerusi video itu, salah seorang jurukamera ternampak reptilia terbabit berada di bawah bot yang dibawa dan sebaik memeriksanya, ia kemudiannya merayap naik ke atas kereta Land Rover mereka.

Usaha haiwan itu yang cuba merayap naik ke atas bonet kereta menyebabkan pemandunya cemas sebelum bertindak mengundurkan kenderaan.-Agensi


Tiada Jawatan Timbalan Perdana Menteri Dalam Kabinet Ismail Sabri

PUTRAJAYA: Barisan Kabinet baharu di bawah pimpinan Perdana Menteri, Datuk Seri Ismail Sabri Yaakob tiada pelantikan Timbalan Perdana Menteri.

Perkara itu diumumkan Ismail Sabri hari ini yang sebelum ini jawatan berkenaan digalas oleh beliau.

“Saya berharap barisan Kabinet ini menjalankan tugas diberikan dengan amanah demi rakyat dan negara,” katanya.

Sebaliknya beliau melantik empat meneteri kanan.

Perdana Menteri ketika mengumumkan barisan Kabinetnya, empat menteri kanan itu adalah Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Kanan Pertahanan, Datuk Seri Hishammuddin Tun Hussein; Menteri Kanan Kerja Raya; Datuk Seri Fadillah Yusof dan Menteri Kanan Pendidikan, Datuk Dr. Mohd. Radzi Jidin


Buat Janji Temu Sebelum Berurusan Di Jabatan Imigresen Sabah

KOTA KINABALU, 13 Mei: Jabatan Imigresen Sabah menasihati orang awam supaya membuat permohonan menerusi Sistem Temujanji Online (STO) terlebih dahulu sebelum berurusan di semua perkhidmatan kaunter jabatan itu di seluruh negeri.

Pengarah Imigresen Sabah Datuk Dr Muhamad Sade Mohamad Amin berkata perkhidmatan kaunter di jabatan itu telah dibuka semula dan individu yang ingin berurusan perlu membuat permohonan secara dalam talian terlebih dahulu sepanjang tempoh pelaksanaan Perintah Kawalan Pergerakan Bersyarat.

Beliau berkata permohonan STO itu boleh dibuat menerusi pautan http://sto.imi.gov.my/e-temujanji dan orang awam diminta untuk hadir bersama slip pengesahan janji temu berkenaan.

“Orang awam yang hadir berurusan di Pejabat Imigresen Sabah juga dinasihatkan mematuhi pelaksanaan protokol keselamatan dan kesihatan dalam norma baharu bagi mengurangkan penularan wabak COVID-19.

“Semua pelanggan wajib diambil bacaan suhu badan sebelum berurusan, wajib memakai pelitup muka, mematuhi penjarakan sosial, dan menggunakan cecair pembasmi kuman,” katanya dalam kenyataan di sini, hari ini.

Muhamad Sade berkata permohonan pasport secara ‘walk-in’ bagi urusan rasmi seperti belajar atau bekerja di luar negara sahaja dibenarkan, manakala bagi melancong dan pembaharuan pasport tanpa tujuan adalah tidak dibenarkan.

“Perkhidmatan Bahagian Pekerja Asing turut dibuka semula melibatkan Lanjutan Pas Lawatan Kerja Sementara yang telah tamat tempoh sahaja serta permohonan di bawah program regularisasi yang telah mendapat kelulusan kuota dan mempunyai pasport,” katanya.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Jangan ‘Main Api’ Dengan BN, Bung Beri Amaran Kepada Ongkili

PENAMPANG: Pengerusi Barisan Nasional (BN) Sabah Bung Moktar Radin memberi amaran kepada Presiden Parti Bersatu Sabah (PBS) Maximus Ongkili supaya tidak “bermain api” dengan gabungan itu.

Ia susulan tindakan Ongkili menghentam BN dengan mendakwa ada komponen gabungan itu menggunakan “perkhidmatan” pendatang asing tanpa izin (Pati) pada kongres perwakilan tahunan parti berkenaan, baru-baru ini.

“Saya ingin memberi amaran kepada presiden PBS, jangan cuba bermain api, kalau berkawan hormati kawan, Umno dan BN tidak pernah khianati kawan.

“PBS sudah khianati BN berkali-kali, cukup-cukuplah PBS, jangan jolok sarang tebuan, kalau dijolok padah rasanya, sebab Umno dan BN ini bukan melukut di tepi gantang, kita parti yang kuat, kita parti keramat, dia (Ongkili) tuduh kita macam-macam, dia yang melukut di tepi gantang.

“BN memerintah, dia pun ikut memerintah, satu kerusi Parlimen pun jadi menteri juga, mana boleh begini,” katanya pada konvensyen BN Sabah di Pusat Komersial dan Teknologi Antarabangsa (ITCC).

Sementara itu, Bung turut mendakwa PBS sebelum ini melakukan banyak perkara yang menghancurkan negeri.

“Saya belum lagi bongkar PBS ini, banyak lagi dia buat untuk menghancurkan negeri Sabah ini, tunggulah dekat-dekat pilihan raya. Dia (PBS) sudah mula gendang, sekarang kita palu dia punya gendang, dia salah orang itu, dia ingat dia boleh ugut saya, minta maaf sama dia,” katanya.

Terdahulu, Presiden PBS Maximus Ongkili mendakwa, sebuah komponen BN menggunakan Pati di Sabah untuk kepentingan politik mereka.

Tanpa menyebut parti mana, beliau berkata, penglibatan parti terbabit meraih undi daripada Pati terbukti dalam Suruhanjaya Siasatan Diraja (RCI) mengenai Pati di Sabah.

Ongkili yang juga menteri di Jabatan Perdana Menteri (hal ehwal Sabah dan Sarawak) turut mendakwa BN selama ini gagal menangani masalah Pati di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar UMS ceriakan pesakit kanak-kanak

KOTA KINABALU: Hanya senyuman dan wajah ceria dapat diberikan seorang kanak-kanak menghidap ‘Congenital Muscular Dystrophy’ ketika diraikan dalam sambutan hari lahirnya.

Kanak-kanak itu, Pearl Amberly, 7, yang menyambut hari lahirnya pada Isnin ini, menghidap penyakit lemah atau kegagalan fungsi otot sejak lahir menyebabkan pertumbuhannya terbatas, selain tidak dapat berdiri dan berjalan.

Sambutan hari lahir meraikan Pearl bersama-sama adiknya, Caleb Elton, yang menyambut ulang tahun kelahiran ketiga pada hari ini.

Program itu dianjurkan pelajar perubatan dan kejururawatan Fakulti Perubatan dan Sains Kesihatan, Universiti Malaysia Sabah (UMS).

Timbalan Dekan Hal Ehwal Pelajar dan Alumni fakulti itu, Dr Yeap Boon Tat, berkata program berkenaan bertujuan menyumbang kepada komuniti, khususnya pesakit yang menghidap penyakit sukar diubati, selain memberi pendedahan kepada pelajar.

“Kita berharap program ini dapat menceriakan pesakit dan memberi pendedahan kepada pelajar untuk mendekati pesakit dengan lebih dekat menerusi aktiviti kemasyarakatan,” katanya di UMS di sini, hari ini.

Sementara itu, ibu Pearl, Anna Marie Jani Gait, 34, berkata anaknya dikesan menghidap masalah itu sejak masih dalam kandungan kerana didapati tidak banyak bergerak.

Katanya, setelah lahir, anak ketiga daripada empat beradik itu sering ditahan di Hospital Wanita dan Kanak-Kanak Sabah di Likas, selain perlu menjalani rawatan susulan setiap bulan.

“Dia boleh bercakap, menulis dan mewarna tetapi keupayaannya agak terbatas, manakala dari segi pergerakan, Pearl memang tidak boleh berjalan dan hanya duduk di kerusi sorong bayi kalau dibawa berjalan atau berbaring jika di rumah,” katanya.

Anna berkata, penyakit dihidapi anaknya menyebabkan menyebabkan dia tidak menghantarnya ke sekolah, malah katanya, dia turut mengambil keputusan berhenti kerja selepas melahirkan Pearl kerana Pearl memerlukan penjagaan yang rapi.

“Pada mulanya saya menghantarnya ke taska ketika saya masih bekerja tetapi disebabkan dia memerlukan penjagaan rapi dan rawatan susulan yang berterusan selain selalu ditahan di hospital, saya membuat keputusan berhenti kerja,” katanya.

Congenital Muscular Dystrophy atau CMD ialah sejenis penyakit genetik yang dikaitkan dengan kelemahan atau kegagalan otot kerana tidak dapat menerima protein yang menyebabkan penghidapnya kelihatan lemah. – Berita Harian


Stor penyimpanan alat pemprosesan ayam terbakar

TUARAN: Sebuah stor penyimpanan alat pemprosesan daging ayam di Kampung Tambalugu, Tamparuli, di sini, musnah terbakar awal pagi tadi.

Bagaimanapun dalam kejadian jam 12.50 tengah malam itu, ratusan ayam ternakan yang ditempatkan bersebelahan stor berkenaan dapat diselamatkan.

Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar, berkata pihaknya menerima panggilan kecemasan pada jam 12.58 tengah malam sebelum mengerahkan dua jentera bersama 12 anggota ke lokasi kejadian.

Katanya sebaik tiba, pihaknya mendapati stor itu sudah terbakar sepenuhnya dan operasi memadam segera dijalankan.

“Stor berkenaan menyimpan alat-alat untuk memproses daging ayam dan ketika kejadian tiada pekerja ataupun pemilik di dalam premis berkenaan.

“Bomba dapat mengawal api daripada merebak ke kilang bersebelahan yang hanya sejauh kira-kira lima meter,” katanya ketika dihubungi, hari ini.

Abdul Qawie berkata, Jabatan Forensik JBPM masih menjalankan siasatan bagi mengenal pasti punca kebakaran dan anggaran kerugian dalam kejadian itu. – Berita Harian


Tolak WARISAN Pada PRU15 Jika PSS Satu Kesilapan

KIMANIS: Rakyat Sabah boleh menolak kembali Parti Warisan Sabah (Warisan) dalam pilihan raya umum akan datang jika tidak berpuas hati dengan pelaksanaan Pas Sementara Sabah (PSS).

Naib Presiden Warisan, Datuk Junz Wong berkata, buat masa ini, terlalu awal untuk rakyat membuat kesimpulan tentang PSS yang akan menggantikan IMM13, Kad Burung-Burung dan Sijil Banci.

“Tidak perlu membuat penilaian terburu-buru kerana masih ada beberapa perkara perlu diputuskan sebelum pelaksanaan pada Jun.

“Dalam tempoh dua setengah tahun, jika tidak dilaksanakan dengan baik atau ada Mykad dikeluarkan, rakyat jangan undi kami,” katanya.

Beliau bercakap kepada pemberita dalam Sambutan Tahun Baharu Cina di Jalan Ulu Kimanis malam tadi.

Turut hadir, Ketua Menteri, Datuk Seri Mohd. Shafie Apdal dan Timbalan Menteri Dalam Negeri, Datuk Mohd. Azis Jamman.

Junz menegaskan, kerajaan sudah tentu tidak mahu dikalahkan disebabkan oleh PSS.

Jelas beliau, jika ada niat tersembunyi tentang PSS, kerajaan pasti tidak akan melaksanakannya.

Dalam majlis itu, Mohd. Azis turut mempertahankan PSS yang akan digunakan untuk memantau pergerakan setiap imigran di Sabah.

“Tetapi mereka boleh pergi ke tempat-tempat tertentu asalkan diberi kebenaran oleh Jabatan Imigresen.

“Tentang ‘perkongsian’ imigran dengan negeri lain, Semenanjung juga sedang berdepan isu pelarian Rohingya dan Bangladesh,” katanya.

Tambah Mohd. Azis, beliau sebelum ini telah menolak cadangan Timbalan Perdana Menteri, Datuk Seri Dr. Wan Azizah Wan Ismail tentang penghantaran pelarian Rohingya ke Sabah.


KKM Hantar Pasukan Forensik HKL Ke Sabah – KP Kesihatan

KUALA LUMPUR, 18 Okt: Seramai empat pegawai Institut Perubatan Forensik Negara, Hospital Kuala Lumpur (HKL) dimobilisasi ke Hospital Tawau, Sabah hari ini, bagi menjalankan tugas perubatan forensik dan pengurusan kematian akibat COVID-19 di kawasan timur negeri itu.

Ketua Pengarah Kesihatan Tan Sri Dr Noor Hisham Abdullah berkata pasukan forensik itu membabitkan  seorang pakar perubatan forensik, dua pegawai perubatan dan seorang penolong pegawai perubatan.

“Bagi pakar perubatan forensik, beliau akan bertugas di Tawau selama 3 bulan. Kesemua petugas barisan hadapan ini telah bersiap sedia untuk menjalankan tugas di lapangan dalam usaha negara membendung penularan pandemik COVID-19.

“Bagi pihak rakyat Malaysia, terima kasih diucapkan kepada wira-wira negara ini,” katanya menerusi hantaran dalam Facebook pagi ini.

Sehingga semalam, seramai 767 anggota perubatan dan kesihatan awam KKM daripada pelbagai kategori dan skim perkhidmatan telah digerakkan ke Tawau, Lahad Datu, Semporna, Sandakan dan Kota Kinabalu.

Hampir setiap hari terdapat kematian baharu akibat wabak itu direkodkan di Sabah sejak minggu lepas  dan empat lagi kes maut dilaporkan di negeri itu semalam. – BERNAMA


Lari Elak PKPD, 10 Sudah Ditahan, 59 Masih Diburu

KOTA KINABALU: Polis menahan 10 daripada 69 penduduk Kampung Pondo, Pulau Gaya di sini, yang melarikan diri ketika dihantar ke Pusat Kuarantin dan Rawatan Covid-19 Berisiko Rendah (PKRC), hari ini.

Pesuruhjaya Polis Sabah, Datuk Hazani Ghazali berkata, semua ditahan susulan operasi dijalankan di beberapa kawasan sekitar bandar raya ini.

Katanya, semua yang ditahan dikenal pasti pekerja gerai dan penjual ikan di Pasar Besar di sini.

“Mereka ditahan awal pagi hari ini dan akan diserahkan kepada pihak berwajib untuk tindakan selanjutnya.

“Operasi memburu 59 lagi individu yang masih bebas akan diteruskan dari semasa ke semasa,” katanya semasa dihubungi hari ini.

Hazani berkata, semua 69 individu terbabit yang melarikan diri dikenal pasti sebagai kontak rapat kepada pesakit Covid-19.

Katanya, mereka perlu menjalani ujian calitan sebelum diarahkan untuk menjalani kuarantin di PKRC ditetapkan.

“Mungkin ada sebahagian daripada mereka yang positif Covid-19. Pasukan keselamatan akan menjalankan operasi mencari mereka di darat mahupun laut.

“Selain itu, laluan utama dari perkampungan Pulau Gaya ke ibu negeri juga dipantau akan sepenuhnya,” katanya.

Hazani berkata, arahan serah diri sudah dikeluarkan terhadap mereka yang masih hilang dan sekiranya enggan berbuat demikian, boleh dikenakan tindakan tegas.

Kampung Pondo adalah antara empat perkampungan di Pulau Gaya yang dikenakan Perintah Kawalan Pergerakan Diperketatkan (PKPD) bermula 8 hingga 6 Julai lalu.

Tiga lagi penempatan yang terbabit adalah Kampung Kasuapan, Lok Urai dan Kampung Pulau Gaya selepas mencatatkan 215 kes positif Covid-19, sebelum ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost